title: Kansojen liiga 2018–2019

text:
Kaikki 55 UEFA:n jäsenmaata voivat osallistua Nations Leagueen. Joukkueet jaetaan neljään ”liigaan” (12 joukkuetta Liiga A:ssa, 12 joukkuetta Liiga B:ssä, 15 joukkuetta Liiga C:ssä ja 16 joukkuetta Liiga D:ssä) maapisterankingin mukaan.
Kansojen liigan sijoitusta käytetään Euroopan-mestaruuskilpailujen 2020 karsintojen lohkovaiheen sijoittelun arvonnassa.
Joukkueet, jotka eivät selviydy EM-kilpailujen karsintojen lohkovaiheesta, voivat yhä edetä lopputurnaukseen pudotuspelien kautta. Jokaisesta liigasta neljä, jotka eivät ole vielä edenneet EM-lopputurnaukseen pelaavat oman liigansa pudotuspeleissä maaliskuussa 2020.


title: Kuntohoitaja

text:
Kuntohoitaja on terveydenhuolto-oppilaitoksesta valmistunut fysioterapian ammattilainen. Kuntohoitajat työskentelevät yhdessä fysioterapeutin kanssa tai itsenäisenä ammatinharjoittajana, kuten hierojana.
Terveydenhuollon koulutuksen muuttuessa kuntohoitaja-koulutus lopetettiin ja kuntoutuksen lähihoitaja on lähinnä oleva vastaava koulutus.
Kuntohoitaja ammattinimike on suojattu.


title: Tulia tasangolla

text: Tulia tasangolla ("Nobi") on  Shōhei Ōokan romaani vuodelta 1950. Kyllikki Härkäpään saksan kielestä suomentaman teoksen on julkaissut Weilin & Göös vuonna 1964.


title: Tulia tasangolla

text: Monille kielille käännetty teos on Ōokan tuotannosta tunnetuin, ja sen katsotaan kuuluvan sotakirjallisuuden parhaimmistoon. Sen pohjalta on tehty kaksi elokuvaa, "Tulia tasangolla" (1959) ja "Nobi" (2014). Kirja kertoo sairaasta japanilaisesta sotilaasta Tamurasta, joka kulkee sodan jälkeen Filippiinien viidakossa ja menettää lopulta mielenterveytensä, mutta hän pelastuu kristillisen uskonsa avulla.


title: Gilgit

text: Gilgit on kaupunki Pakistanin koillisosassa ja se on Gilgit-Baltistanin alueen pääkaupunki. Vuonna 1998 kaupungissa asui 56 701 henkilöä.


title: Gilgit

text: Gilgit sijaitsee Gilgitjoen oikealla rannallanoin 1 500 metrin korkeudelle merenpinnasta. Kaupunki sijaitsee maantieteellisesti tärkeällä paikalla ja on portti Karakorumin ja Himalajan vuoristoille.


title: Gilgit

text: Gilgitin vanha nimi on "Sargin" ja se sai nykyisen muotonsa Gilgit tuntemattomasta syystä. Paikan tunsivat esimerkiksi kiinalaiset matkaajat Faxian ja Xuanzang, sekä muslimitaustainen oppinut al-Biruni, joka kirjoitti alueen hallitsijan olevan nimeltään Bhatta-Shah. Gilgitin varhainen historia tunnetaan kuitenkin pääosin vain legendoista. Arabit valtasivat Gilgitin sitä hallinneilta kiinalaisilta vuonna 751 ja 1100-luvulla alueen valloitti puolestaan turkkilaistaustainen Trakane-suvun Šamšir, joka kukisti Gilgitin buddhalaisen hallitsija Šri Budatin. Tarinan mukaan Šamširin valtakaudella alueelle kuusi suufilaistapyhimystä, jotka käännyttivät paikalliset islamin uskoon. Myöhemmin hallinnut Tara Khan (1290–1335) pyrki vakiinnuttamaan ismalilismin alueelle, mutta hänen seuraajansa Mirza Khan (1565-1600) kääntyi 12-šiialaisuuteen, joka on edelleen alueen valtausko.


title: Gilgit

text: Trakane-dynastian valta päättyi vuonna 1822, jonka jälkeen Gilgitiä hallitsivat Punialin, Nagarin ja Yasinin päälliköt. Nagarin Karim Khan valtasi Gilgitin Yasinin hallitsija Gawhar Amanilta vuonna 1842. Karim Khan sai apua sikheiltä ja hänestä tuli Sikhivaltion vasalli. Brittien liittäessä Kashmirin Gulab Singhin hallitsemaan ruhtinaskuntaan he pitivät Gilgitiä tämän valtion osana. Britit valtasivat sen kuitenkin vasta vuonna 1889, kun Venäjän keisarikuntaa alettiin pitää uhkana Intialle. Gilgit asetettiin suoran brittiläisvallan alle, mutta hieman ennen Intian itsenäistymistä elokuussa 1947 se alistettiin Jammu ja Kashmirin hallitsijalle. Saman vuoden marraskuussa paikalliset pidättivät alueen kuvernöörin ja julistivat Gilgitin liittyvät Pakistaniin, joka on hallinnut aluetta siitä lähtien. Sittemmin kiinalaiset rakennuttivat Gilgitin Rawalpindiin ja Sinkiangiin liittävän tien, mikä on lisännyt kaupungin strategista merkitystä. Kaupunki on kärsinyt myös sunnien ja šiialaisten välisestä väkivallasta.


title: Gilgit

text: Vuoden 1998 väestönlaskennan mukaan Gilgitissä asui yhteensä 56 701 asukasta. Paikalliset asukkaat ovat šinan kieltä puhuvia šinoja ja alueen väestö on enimmäkseen Pakistanin enemmistöstä poiketen 12-šiialaisia. Kaupungissa asuu myös muutamia tuhansia Kiinasta Gilgitiin muuttaneita uiguureja.


title: Kolonos (demos)

text: Kolonos (, ) oli antiikin aikainen Aigeis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "asty"-trittykseen eli kaupunkialueen demoksiin.


title: Kolonos (demos)

text: Kolonos sijaitsi lähellä Akatemiaa ja Kefissos-jokea noin kymmenen stadioninmitan päässä Dipylon-portilta luoteeseen. Sen nimi on peräisin alueen Kolonos Hippeioksen kukkulasta. Demoksesta on perinyt nimensä Ateenan nykyinen Kolonóksen kaupunginosa, joka sijaitsee samalla alueella.


title: Kolonos (demos)

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli kaksi edustajaa Ateenan bulessa eli neuvostossa.


title: Kolonos (demos)

text: Kolonoksessa oli Poseidonille omistettu temppeli, Eumenidien, Theseuksen ja Oidipuksen pyhäköt sekä Athenen, Demeterin, Zeuksen ja Prometheuksen alttarit. Tragediakirjailija Sofokles oli kotoisin Kolonoksesta, ja sinne sijoittui tämän näytelmä "Oidipus Kolonoksessa". Demoksen kansalaisesta käytettiin demonyymejä "ek Kolōnū" (), "Kolōnēthen" () tai "Kolōneus" ().


title: Pallene (demos)

text: Pallene () oli antiikin aikainen Antiokhis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "mesogeios"-trittykseen eli Attikan sisämaa-alueen demoksiin.


title: Pallene (demos)

text: Pallene sijaitsi lähellä Gargettoksen ja Hagnuksen demoksia, Ateenasta Marathoniin johtaneen tien varrella. Näin se on sijainnut Ateenan koillispuolella Hymettos-vuoren (nyk. Ymittós) pohjoispään ja Pentelikon-vuoren (nyk. Pentéli) välisellä alueella lähempänä ensin mainittua, suunnilleen nykyisten Agía Paraskevín Stavróksen sekä Gérakaksen alueella. Hieman idempänä sijaitsee demoksesta nimensä ottanut nykyinen Pallínin kaupunki.


title: Pallene (demos)

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kuusi tai seitsemän edustajaa Ateenan bulessa eli neuvostossa. Fyleissä ja demoksissa tapahtuneiden muutosten seurauksena demoksella oli hellenistisellä kaudella yhdeksän bule-edustajaa. Demoksen kansalaisesta käytettiin demonyymiä "Pallēneus" ().


title: Pallene (demos)

text: Pallene esiintyy usein antiikin lähteissä ja piirtokirjoituksissa. Strategisen sijaintinsa vuoksi demoksen alue oli usein taistelupaikkana. Tämä esiintyy jo myyteissä, jossa Eurystheus taisteli paikalla herakleideja ja Theseus pallantideja vastaan. Historiallisesti Peisistratos voitti paikalla Alkmeonidit. Pallene oli riidoissa Hagnuksen kanssa, minkä seurauksena nämä kaksi demosta olivat kieltäneet avioliitot toistensa välillä.


title: Pallene (demos)

text: Pallenessa oli Athene Pallenikselle omistettu temppeli. Sen perustukset on löydetty. Nykyisin oletetaan, että kyseessä on sama temppeli, joka siirrettiin noin vuonna 2 jaa. Areen temppeliksi Ateenan Agoralle.


title: Pallene

text: Pallene () voi viitata seuraaviin:


title: Tuuli Kousa

text: Tuuli Kousa (s. 1979) on suomalainen poliitikko, viestinnän ammattilainen ja juristi. Hän on toiminut Helsingin kaupunginvaltuuston puheenjohtajana 18. tammikuuta 2017 lähtien.


title: Tuuli Kousa

text: Kousa valmistui ylioppilaaksi Ressun lukiosta vuonna 1998. Vuonna 2002 hän valmistui oikeustieteen kandidaatiksi London School of Economics -koulusta, jossa hän oli toiminut ylioppilaskunnan puheenjohtajana. Vuonna 2006 Kousa valmistui Helsingin yliopistosta oikeustieteen maisteriksi. Juristina Kousa on erikoistunut kansainväliseen oikeuteen ja ihmisoikeuksiin.


title: Tuuli Kousa

text: Kousa on työskennellyt johtotehtävissä SanomaWSOY:ssä, Neste Oilissa, Gummeruksessa ja Milttonissa. Vuosina 2013-2014 hän toimi kehitysministeri Pekka Haaviston erityisavustajana. Vuodesta 2015 lähtien Kousa on palvellut OP-finanssiryhmässä viestinnän ja yritysvastuun johtajana.


title: Tuuli Kousa

text: Kousa on valittu Helsingin kaupunginvaltuuston kolmesti: 724 äänellä vuonna 2008, 1 435 äänellä vuonna 2012 ja 1 610 äänellä vuonna 2017. Hän edustaa Vihreää liittoa. Elokuussa 2018 Kousa nimitettiin OP:n viestintä- ja yhteiskuntasuhdejohtajaksi. Hän jättää politiikan puheenjohtajakautensa jälkeen vuoden 2018 lopussa.


title: Vuorinahkajäkälä

text: Vuorinahkajäkälä ("Peltigera monticola") on nahkajäkälälien sukuun kuuluva jäkälä. Sen yläpinta on siniharmaa tai rusehtava, joskus reunoilta härmäinen. Alapinta on reunoilta vaalea ja suonet epämääräisiä. Liuskat ovat noin 5 millimetriä leveitä. Kasvaa kivisillä ja kallioisilla kedoilla, paljaalla maalla tai sammalikossa, mieluiten ravinteisilla tai kalkkiperäisillä alustoilla.


title: Metsänahkajäkälä

text: Metsänahkajäkälä ("Peltigera neopolydactyla") on nahkajäkälien sukuun kuuluva jäkälä. Sen yläpinta on kuivana siniharmaa tai ruskeanvihreä, kosteana tumman siniharmaa. Alapinnan suonitus on reunoilta vaalea, keskeltä tummempi. Liuskat ovat noin 2–4 senttimetriä leveitä, tasaisia tai aaltoilevia. Kasvaa kangasmetsien sammalikoissa, kallionseinämillä, vanhojen puiden tyvillä ja kivillä.


title: Tuomo Jääskeläinen

text: Tuomo Jääskeläinen (s. 21. lokakuuta 1976 Helsinki) on suomalainen entinen jääkiekkohyökkääjä. Hän pelasi urallaan SM-liigassa yhteensä 228 runkosarjaottelua tehopistein 24+26=50 ja keräten 150 jäähyminuuttia sekä yhdeksän playoff-ottelua tehden kolme maalia ja keräten 29 jäähyminuuttia. Jääskeläinen tunnettiin pitkäaikaisimmassa joukkueessaan JYPissä pelatessaan lähinnä alempien ketjujen "raatajana" sekä alivoimapelaajana. Hänet tunnettiin myös varsin hyvänä vastustajien ärsyttäjänä.


title: Tuomo Jääskeläinen

text: Jääskeläinen oli kaudella 1995–1996 Jokereiden A-nuorten paras pistemies ja maalintekijä tehoilla 20+16=36, joilla hän jakoi koko A-nuorten SM-liigan maalipörssin toisen sijan kolmen muun pelaajan kanssa edellään vain Kiekko-Espoon Kimmo Kuhta sekä pistepörssin neljännen sijan Lukon Petri Pakaslahden ja JYPin Juhani Tuomen kanssa. Jääskeläinen voitti kauden päätteeksi A-nuorten Suomenmestaruuden. Kaudella 1996–1997 hän voitti Jokereiden sisäisen piste-, maali- ja syöttöpörssin tehoilla 22+22=44, joilla Jääskeläinen sijoittui A-nuorten SM-liigan maalipörssissä toiseksi edellään vain HPK:n Toni Saarinen sekä pistepörssissä kolmanneksi. Hän debytoi samalla kaudella myös seuran SM-liigajoukkueessa, jossa Jääskeläinen pelasi seitsemän runkosarja- ja yhden EHL-ottelun ilman tehopisteitä.


title: Tuomo Jääskeläinen

text: Vuosina 1997–1999 Jääskeläinen kävi Yhdysvalloissa Mainen yliopistoa. Kaudeksi 1999–2000 hän siirtyi I-divisioonajoukkue Diskokseen. Jääskeläinen oli joukkueen paras maalintekijä sekä toiseksi paras pistemies Teemu Kohvakan kanssa tehoilla 21+20=41. Pudotuspeleissä hän oli Diskoksen paras syöttäjä Pasi Sinikunnaksen kanssa viidellä syöttöpisteellään. Jääskeläinen eteni joukkuen kanssa aina SM-liigakarsintoihin saakka, mutta ensimmäisen ottelusarjan vei kuitenkin Pelicans otteluvoitoin 3–0. Hänet valittiin kauden päätteeksi I-divisioonan vuoden tulokkaaksi.


title: Tuomo Jääskeläinen

text: Kaudeksi 2000–2001 Jääskeläinen siirtyi SM-liigajoukkue JYPiin. Hänen varsinainen tulokaskautensa toi 54 runkosarjaottelussa tehot 6+7=13. Kaudella 2002–2003 Jääskeläinen nousi joukkueen varakapteeniksi. Hän teki SM-liigan yhden kauden piste-ennätyksensä tehoilla 8+7=15. Neljän JYPissä vietetyn vuoden jälkeen Jääskeläinen siirtyi kaudeksi 2004–2005 Mestis-joukkue Kiekko-Vantaan riveihin. Hän oli joukkueen paras maalintekijä 16 osumallaan. Jääskeläisen pelaajaura päättyi kevääseen 2005.


title: HMCS Beacon Hill

text: HMCS Beacon Hill (viirinumerot K407 ja FFE 303) oli Kanadan laivaston vuonna 1944 palvelukseenotettu River-luokan fregatti toisessa maailmansodassa. Alus luokiteltiin 1. kesäkuuta 1954 uudelleen muutostöiden jälkeen Prestonian-luokan fregatiksi, jolloin sen viirinumeroksi tuli 21. joulukuuta 1957 palvelukseen otettaessa FFE 303. Se palveli Kanadan laivastossa aina 15. syyskuuta 1967 saakka. Alus on ollut ainoa näin nimetty Kanadan laivastossa.


title: HMCS Beacon Hill

text: Alus tilattiin lokakuussa 1941 Esquimaltista Canadian Yarrows Limitediltä ja sen köli laskettiin 16. heinäkuuta 1943. Alus laskettiin vesille vielä samana vuoden lopulla 6. marraskuuta ja se otettiin palvelukseen 16. toukokuuta 1944.


title: HMCS Beacon Hill

text: "HMCS Beacon Hill" liitettiin syyskuussa 1944 Londonderryyn sijoitettuun 26. saattajaryhmään, ja se palveli Euroopan sotatoimien päättymiseen saakka Londonderryn, Plymouthin ja Portsmouthin edustalla. Toukokuun 1945 lopulla alus palasi Kanadaan. Alus poistettiin palveluksesta Esquimaltissa 15. syyskuuta ja se sijoitettuna reserviin.


title: HMCS Beacon Hill

text: Alus palautettiin palvelukseen 16. kesäkuuta 1949 kadettien koululaivana. Alus muutettiin Prestonian-luokan saattuefregatiksi 1954-1957 ja se palautettiin muutostöiden päätyttyä palvelukseen 21. joulukuuta 1957 NATO runkonumerolla FFE 303. Alus poistettiin palveluksesta 15. syyskuuta 1967 ja se myytiin 1968 romutettavaksi Sakaihin Japaniin.


title: HMCS Beacon Hill

text: Aluksen päällikköinä palvelivat:


title: Aigilia

text: Aigilia () eli Aigilos () () oli antiikin aikainen alun perin Antiokhis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Aigilia

text: Aigilia sijaitsi Attikan lounaisrannikolla Thorain ja Anaflystoksen demosten välisellä alueella. Sijaintipaikkana pidedään nykyistä Lagonísia tai sen lähistöä Kalývia Thorikoússa. Alue tunnettiin antiikin aikana viikunoistaan.


title: Aigilia

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Antiokhis ja sillä oli alun perin 6 edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 224/223 eaa. Ptolemais-fyleen. Muutosten seurauksena demoksella oli bule-edustajia hellenistisellä kaudella 7. Demoksen kansalaisesta käytettiin demonyymiä "Aigilieus" ().


title: Aigilia

text: Aigiliassa tiedetään olleen teatteri.


title: Aiksone

text:
Aiksone (, ) oli antiikin aikainen Kekropis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.
Aiksone sijaitsi Attikan etelärannikolla Halimuksen ja Halai Aiksonideen demosten välisellä alueella. Demos on paikannettu nykyisen Glyfádan kaupungin alueelle, joka on Ateenan eteläisiä esikaupunkeja. Se käsitti suurin piirtein alueen Pyrnárin kaupunginosasta Leofóros Dimárchou Ángelou Metaxá -valtakadulle. Demoksen keskuksen katsotaan olleen Pyhän Nikolaoksen ("Ágios Nikólaos") kirkon tienoilla länteen Leofóros Vouliagménis -valtakadusta. Glyfádan rannan niemi tunnetaan nykyisin Aixonín niemenä. Demoksesta on saanut nimensä myös läheinen Glyfádan kaupunginosa Aixoní.


title: Aiksone

text: Löydösten perusteella Aiksone on ollut asutettu helladiselta kaudelta lähtien. Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kahdeksan edustajaa Ateenan bulessa eli neuvostossa. Hellenistisellä kaudella fyleissä ja demoksissa tapahtuneiden muutosten seurauksena demoksella oli myöhemmin 12 bule-edustajaa.


title: Aiksone

text: Aiksonessa oli satama, ja se on ollut hyvää maanviljelysaluetta. Suolaa tuotettiin suolajärven avulla. Demos tunnettiin antiikin aikana myös kalastuksesta. Mahdollisesti maanviljelyksen ansiosta Aiksone oli varsin suurikokoinen demos, ja sen väkiluvuksi on arvioitu suurimmillaan noin – henkeä. Demoksen kansalaisesta käytettiin demonyymiä "Aiksōneus" ().


title: Aiksone

text: Aiksonen alueelta on löydetty mykeneläisaikaisia ja geometrisen kauden hautoja. Antiikin aikaisesta kaupungista on kaivettu esiin muun muassa teatteri.


title: Aithalidai

text: Aithalidai (, ) oli antiikin aikainen alun perin Leontis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "mesogeios"-trittykseen eli Attikan sisämaa-alueen demoksiin.


title: Aithalidai

text: Aithalidai sijaitsi lähellä Eupyridain, Kropidain ja Pelekeen demoksia. Sijaintipaikan oletetaan olleen etelään nykyisestä Tatóista.


title: Aithalidai

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Leontis ja sillä oli kaksi edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Antigonis-fyleen ja fylen lakkauttamisen jälkeen vuodesta 201/200 eaa. jälleen Leontis-fyleen. Demoksen kansalaisesta käytettiin demonyymiä "Aithalidēs" ().


title: Akherdus

text: Akherdus ( tai "Akherdous", ) eli Akhradus (, "Akhradūs" tai "Akhradous") oli antiikin aikainen Hippothontis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Akherdus

text: Akherduksen sijaintipaikkaa ei tunneta, koska sitä ei kuvata antiikin säilyneessä kirjallisuudessa, eikä siitä ole tehty arkeologisia löytöjä.


title: Akherdus

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli yksi edustaja Ateenan bulessa eli neuvostossa. Demoksen kansalaisesta käytettiin demonyymiä "Akherdūsios" ().


title: Alempi Agryle

text: Alempi Agryle () oli antiikin Ateenan kaupunginosa ja alun perin Erekhtheis-fyleen kuulunut Attikan demos. Se kuului fylen "asty"-trittykseen eli kaupunkialueen demoksiin.


title: Alempi Agryle

text: Alempi Agryle sijaitsi Panateenalaisen stadionin eteläpuolella, suunnilleen Ateenan nykyisen Pagkrátin kaupunginosan tienoilla. Sen lähellä sijaitsi myös Ylempi Agryle, joka oli erillinen demos. On mahdollisesta, että Agrain kaupunginosa sijaitsi jommankumman demoksen alueella.


title: Alempi Agryle

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Erekhtheis ja sillä oli kaksi edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Antigonis-fyleen ja vuodesta 201/200 eaa. Attalis-fyleen. Muutosten seurauksena demoksella oli bule-edustajia hellenistisellä kaudella 3–5. Demoksen kansalaisesta käytettiin demonyymiä "Agrylēthen" () tai "Agryleus" ().


title: Ylempi Agryle

text: Ylempi Agryle () oli antiikin Ateenan kaupunginosa ja Erekhtheis-fyleen kuulunut Attikan demos. Se kuului fylen "asty"-trittykseen eli kaupunkialueen demoksiin.


title: Ylempi Agryle

text: Ylempi Agryle sijaitsi Panateenalaisen stadionin eteläpuolella, suunnilleen Ateenan nykyisen Pagkrátin kaupunginosan tienoilla. Sen lähellä sijaitsi myös Alempi Agryle, joka oli erillinen demos. On mahdollisesta, että Agrain kaupunginosa sijaitsi jomman kumman demoksen alueella.


title: Ylempi Agryle

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kaksi edustajaa Ateenan bulessa eli neuvostossa. Hellenistisellä kaudella fyleissä ja demoksissa tapahtuneiden muutosten seurauksena demoksella oli myöhemmin 3–5 bule-edustajaa. Demoksen kansalaisesta käytettiin demonyymiä "Agrylēthen" () tai "Agryleus" ().


title: Amfitrope

text: Amfitrope (, ) oli antiikin aikainen Antiokhis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Amfitrope

text: Amfitrope sijaitsi Atenen demoksen itäpuolella ja Sunionin demoksen länsipuolella. Se sijoitetaan lähelle nykyistä Megála Péfkaa Lavreotikín kunnan alueella. Demos oli osa Laurionin seudun kaivosaluetta, ja siellä tiedetään olleen ainakin 8–9 kaivosta.


title: Amfitrope

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kaksi edustajaa Ateenan bulessa eli neuvostossa. Hellenistisellä kaudella fyleissä ja demoksissa tapahtuneiden muutosten seurauksena demoksella oli myöhemmin kolme bule-edustajaa. Demoksen kansalaisesta käytettiin demonyymiä "Amfitropēthen" ().


title: Anaflystos

text: Anaflystos (, ) oli antiikin aikainen Antiokhis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Anaflystos

text: Anaflystos sijaitsi Attikan länsirannikolla hieman Sunionin niemestä pohjoiseen, nykyisen ilmeisesti demoksesta nimensä perineen Anávyssoksen kaupungin lähellä. Ksenofonin mukaan paikalla oli linnoitus, jonka tehtävänä oli Laurionin kaivosten suojaaminen.


title: Anaflystos

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin 10 edustajaa Ateenan bulessa eli neuvostossa. Hellenistisellä kaudella fyleissä ja demoksissa tapahtuneiden muutosten seurauksena demoksella oli myöhemmin 11 bule-edustajaa.


title: Anaflystos

text: Anaflystos oli suurikokoinen demos, ja sen väkiluvuksi on arvioitu suurimmillaan noin henkeä. Demoksen kansalaisesta käytettiin demonyymiä "Anaflystios" ().


title: Anagyrus

text:
Anagyrus ( tai "Anagyrous") oli antiikin aikainen Erekhtheis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.
Anagyrus sijaitsi Attikan länsirannikolla. Se sijoitetaan nykyisen Vári-Voúla-Vouliagménin kunnan alueelle suunnilleen Várin kaupungin tienoille.


title: Anagyrus

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kuusi edustajaa Ateenan bulessa eli neuvostossa. Hellenistisellä kaudella fyleissä ja demoksissa tapahtuneiden muutosten seurauksena demoksella oli myöhemmin kahdeksan bule-edustajaa. Demoksen kansalaisesta käytettiin demonyymiä "Anagyrasios" ().


title: Anagyrus

text: Anagyruksessa tiedetään olleen teatteri.


title: Anakaia

text: Anakaia (, ) oli antiikin aikainen Hippothontis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "mesogeios"-trittykseen eli Attikan sisämaa-alueen demoksiin.


title: Anakaia

text: Anakaia sijaitsi Attikan itäosassa. Se sijoitetaan suunnilleen nykyisen Amygdalézan tienoille Diónysoksen kunnan Stamátaan.


title: Anakaia

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli kolme edustajaa Ateenan bulessa eli neuvostossa. Demoksen kansalaisesta käytettiin demonyymiä "Anakaieus" ().


title: Angele

text: Angele () oli antiikin aikainen Pandionis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Angele

text: Angele sijaitsi Attikan itäosassa. Se sijoitetaan suunnilleen nykyisen Angelísin tienoille lähelle Markópoulo Mesogaíaksen kaupunkia.


title: Angele

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kaksi tai kolme edustajaa Ateenan bulessa eli neuvostossa. Hellenistisellä kaudella fyleissä ja demoksissa tapahtuneiden muutosten seurauksena demoksella oli myöhemmin neljä bule-edustajaa. Demoksen kansalaisesta käytettiin demonyymiä "Angelēthen" () tai "Angeleus" ().


title: Alempi Ankyle

text: Alempi Ankyle (, ) oli antiikin aikainen Aigeis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "asty"-trittykseen eli kaupunkialueen demoksiin.


title: Alempi Ankyle

text: Alemman Ankylen oletetaan sijainneen suunnilleen nykyisen Zográfoun tienoilla. Ylempänä ja lähempänä Lykabettos-kukkulaa (nyk. Lykavittós) sijaitsi Ylempi Ankyle, joka oli erillinen demos.


title: Alempi Ankyle

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli yksi edustaja Ateenan bulessa eli neuvostossa. Demoksen kansalaisesta käytettiin demonyymiä "Ankyleus" ().


title: Ylempi Ankyle

text: Ylempi Ankyle (, ) oli antiikin aikainen alun perin Aigeis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "asty"-trittykseen eli kaupunkialueen demoksiin.


title: Ylempi Ankyle

text: Ylemmän Ankylen oletetaan sijainneen Lykabettos-kukkulan (nyk. Lykavittós) kaakkoispuolella. Alempana nykyisen Zográfoun suunnassa sijaitsi Alempi Ankyle, joka oli erillinen demos.


title: Ylempi Ankyle

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Aigeis ja sillä oli yksi edustaja Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Antigonis-fyleen ja fylen lakkauttamisen jälkeen vuodesta 201/200 eaa. jälleen Aigeis-fyleen. Demoksen kansalaisesta käytettiin demonyymiä "Ankyleus" ().


title: Sudoc

text: Sudoc ( eli vapaasti suomennettuna ""Dokumentoinnin yleisjärjestelmä"", myös muodossa "SUDOC") on vuonna 2001 yleisökäyttöön avattu luettelointijärjestelmä, joka luotiin alkujaan Ranskan ylempää koulutusta palvelevien kirjastojen yhteisluettelointia varten. Järjestelmä saavutti suuren suosion, ja käyttäjien joukkoon on liittynyt noin 3 400 kirjastoa. Sudoc-luettelo sisältää tiedot yli 12 miljoonasta bibliografisesta julkaisusta, kuten kirjoista, opinnäytetöistä, kartoista, äänitteistä, elektronisista teoksista, käsikirjoituksista tai muusta vastaavasta.


title: Sudoc

text: Vuonna 2011 avattiin ranskalainen Sudoc-järjestelmään liittyvä toimijoita (kirjoittajia, organisaatioita yms) yksilöivä eli Sudocin nimiaktorisointia edustava IdRef-tietokantapalvelu. IdRef-haulla voi etsiä järjestelmään luetteloitujen henkilöiden, organisaatioiden, maantieteellisten paikkojen tai julkaisujen yksilöintitunnisteen. Wikidatassa Sudoc/IdRef-tunnusta vastaa oma muuttuja (ID ).


title: Sudoc

text: Sudoc osallistuu virtuaalisten auktoriteettitunnisteiden eli VIAF-tunnisteiden muodostamiseen.


title: Sudoc

text: Sudocin IdRef-nimiautoriteettitunnuste presidentti Martti Ahtisaarelle on 034851992 (kuva). Kirjailija Sofi Oksasen tunnistenumero on puolestaan 142960888.


title: Sudoc

text: Esimerkkinä organisaatiotunnisteesta voisi olla Itä-Suomen yliopisto, jonka IdRef/SUDOC-tunniste on 158692438.


title: Arafen

text: Arafen (, ) oli antiikin aikainen Aigeis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Arafen

text: Arafen sijaitsi Attikan itärannikolla. Sen nimi on todennäköisesti säilynyt nykyisen Rafínan kaupungin nimessä, jolloin se olisi sijainnut sen paikalla tai lähistöllä. Demoksen lähellä sijaitsi Halai Arafenideen demos, jonka lisänimi viittaa Arafeniin.


title: Arafen

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli kaksi edustajaa Ateenan bulessa eli neuvostossa. Demoksen kansalaisesta käytettiin demonyymiä "Arafēnios" ().


title: Atene

text: Atene () oli antiikin aikainen alun perin Antiokhis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Atene

text: Atene sijaitsi Attikan lounaisrannikolla. Demoksen rajat tunnetaan poikkeuksellisen hyvin. Sen pohjoispuolella sijaitsi Anaflystoksen demos ja itäpuolella Amfitropen demos, ja sen pinta-alaksi on arvioitu noin 20 neliökilometriä. Demos sijoitetaan suunnilleen nykyisen Lavreotikín kunnan Chárakaksen tienoille. Demoksen nimi on esikreikkalaista, ei-indoeurooppalaista alkuperää.


title: Atene

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Antiokhis ja sillä oli kolme edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Demetrias-fyleen ja vuodesta 201/200 eaa. Attalis-fyleen. Muutosten seurauksena demoksella oli hellenistisellä kaudella neljä bule-edustajaa. Demoksen kansalaisesta käytettiin demonyymiä "Atēneus" ().


title: Athmonon

text:
Athmonon (, ) eli Athmonia () oli antiikin aikainen alun perin Kekropis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "mesogeios"-trittykseen eli Attikan sisämaa-alueen demoksiin.
Athmonon sijaitsi nykyisen Maroúsin eli Amaroúsion kaupungin paikalla. Nykyisen kaupungin nimi on peräisin Amarysiasta, joka oli antiikin aikana paikallinen Artemis-jumalattaren epiteetti. Athmononissa oli tämännimisen Artemiin pyhäkkö, ja Maroúsista on löydetty siihen viittaava piirtokirjoitus. Paikalla oli myös Afrodite Uranian temppeli.


title: Athmonon

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Kekropis ja sillä oli alun perin kuusi edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 201/200 eaa. Attalis-fyleen. Muutosten seurauksena demoksella oli hellenistisellä kaudella 10 bule-edustajaa. Demoksen kansalaisesta käytettiin demonyymiä "Athmoneus" ().


title: Alopeke

text: Alopeke (, ) oli antiikin aikainen Antiokhis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "asty"-trittykseen eli kaupunkialueen demoksiin.


title: Alopeke

text: Alopeke sijaitsi noin 11–12 stadioninmittaa Ateenasta, suunnilleen Ilissos-joen ja Lykabettos-kukkulan välimailla. Sen pohjoispuolella sijaitsi Diomeian demos ja länsipuolella Faleronin demos. Demoksen katsotaan sijainneen nykyisten Dáfnin, Ymittóksen tai Ágios Dimítrioksen tienoilla Ateenan keskustan kaakkoispuolella. Aiemmin demos sijoitettiin usein pohjoisemmaksi Ampelókipoiin tai sen lähelle.


title: Alopeke

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin 10 edustajaa Ateenan bulessa eli neuvostossa. Hellenistisellä kaudella fyleissä ja demoksissa tapahtuneiden muutosten seurauksena demoksella oli myöhemmin 12 bule-edustajaa.


title: Alopeke

text: Alopeke oli suurikokoinen demos, ja sen väkiluvuksi on arvioitu suurimmillaan noin henkeä. Alopeken tunnetuin kansalainen on filosofi Sokrates. Sieltä olivat kotoisin myös muun muassa poliitikot Aristeides, Kallias ja Thukydides, sekä monet Alkmeonidien sukuun kuuluneet. Demoksen kansalaisesta käytettiin demonyymiä "Alōpekēthen" () tai "Alōpekeieus" ().


title: Alopeke

text: Alopekessa oli Afroditeelle sekä Hermafroditokselle omistetut temppelit. Demoksen aiempi sijoittaminen Ampelókipoiin perustui teoriaan, jonka mukaan siellä sijaitsevassa bysanttilaisaikaisessa Kaikkien pyhien kirkossa olisi käytetty Alopeken Afroditen temppelin osia.


title: Afidna

text: Afidna () eli Afidnai () () oli antiikin aikainen kaupunki ja alun perin Aiantis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "mesogeios"-trittykseen eli Attikan sisämaa-alueen demoksiin.


title: Afidna

text: Afidnan kaupunki sijaitsi Attikan pohjoisosassa Dekeleian ja Rhamnuksen kaupunkien ja demosten välisellä alueella. Afidna koostui oikeastaan useasta kaupungista tai kylästä, jotka olivat Eunostidai, Klopidai, Perrhidai, Petalidai, Thyrgonidai ja Titakidai. Nykyisin Afidnan akropolis eli linnavuori tunnetaan Kotrónin kukkulana, ja se sijaitsee lähellä nykyisiä Afídnesta ja Kapandrítia, länteen Marathónaksen tekojärvestä.


title: Afidna

text: Afidna oli asutettu viimeistään keskihelladisella kaudella, jolta ajalta paikalta on löydetty hautoja, ja se on ollut alueen merkittävä linnoitettu keskus myöhäishelladisella eli mykeneläisellä kaudella.


title: Afidna

text: Perinteen mukaan Afidna oli yksi Kekropsin ajan Attikan kahdestatoista vanhasta kaupungista ("polis") tai kylästä ("kōmē"), jotka Theseus myytin mukaan yhdisti ("synoikismos") Ateenaksi. Myös paikan nimi liittyy Theseukseen, sillä sitä pidettiin kreikkalaisessa mytologiassa paikkana, johon tämä jätti sieppaamansa Helenan ystävänsä Afidnoksen huomaan. Kun Dioskuurit hyökkäsivät Attikaan sisartaan etsiessään, Dekeleian asukkaat osoittivat näille tien Afidnaan, jonka jälkeen Dioskuurit valtasivat ja tuhosivat kaupungin.


title: Afidna

text: Afidnan demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Aiantis ja sillä oli 16 edustajaa Ateenan bulessa eli neuvostossa. Myöhemmin hellenistisellä ja roomalaisella kaudella demoksissa tapahtui muutoksia, ja niiden seurauksena demos kuului vuodesta 224/223 eaa. Ptolemais-fyleen ja vuodesta 124/125 jaa. Hadrianis-fyleen.


title: Afidna

text: Peloponnesolaissodan aikana vuonna 412 eaa. spartalaiset valtasivat Afidnan, mikä johti Ateenan ruokahuollon ongelmiin. Ainakin 300-luvulla eaa. kaupunki oli linnoitettu. Afidna oli Attikan toiseksi suurin demos Akharnain jälkeen, mikä näkyy myös sen bule-edustajien määrässä, ja sen väkiluvuksi on arvioitu suurimmillaan noin henkeä. Demoksen kansalaisesta käytettiin demonyymiä "Afidnaios" ().


title: Afidna

text: Afidnan arkeologisia kaivauksia on suorittanut Ruotsin Ateenan-instituutti.


title: Afidna

text: Afidnan paikan eli Kotrónin kukkulan koko on noin 125 x 40 metriä, ja sillä on linnoitetun kaupungin raunioita. Paikan lähellä on nykyisin Eläväksitekevän lähteen ("Zoodóchos Pigí") kappeli. Helladisen kauden hautoja on montaa eri tyyppiä, ja niistä on löydetty muun muassa minyalaista keramiikkaa sekä pronssi-, kulta- ja hopeaesineitä.


title: Akharnai

text: Akharnai (, ) oli antiikin aikainen kaupunki ja Oineis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "mesogeios"-trittykseen eli Attikan sisämaa-alueen demoksiin ja sijaitsi nykyisen Acharnéen kaupungin alueella.


title: Akharnai

text: Akharnai sijaitsi Ateenan pohjoispuolella noin 60 stadioninmitan päässä, lähellä Parnesvuorta. Nykyisin demoksen paikka on Acharnéen kaupungin sekä Epáno Liósian alueella. Acharnéen kaupunki, jonka nimi aiemmin oli Menídi, on ottanut nimensä demoksesta.


title: Akharnai

text:
Akharnain seutu on ollut asuttu viimeistään mykeneläisellä kaudella, jolta on peräisin nykyisen Acharnéen alueelta löydetty suurikokoinen tholos-hauta, niin kutsuttu Menídin hauta.
Akharnain demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin 22 edustajaa Ateenan bulessa eli neuvostossa. Myöhemmin demoksissa tehtyjen muutosten seurauksena demoksella oli bule-edustajia hellenistisellä kaudella 25. Roomalaisen kauden edustajamäärästä ei ole tietoa.


title: Akharnai

text: Akharnai oli suurin Attikan demoksista, ja sen väkiluvuksi on arvioitu suurimmillaan noin henkeä ja kansalaisten määräksi noin –. Tämä selittää demoksen suuren bule-edustajien määrän. Suuren kokonsa vuoksi se oli myös fylensä ainoa sisämaan demos. Akharnai oli myös hyvin vaurasta aluetta, mikä perustui seudun maanviljelykseen (vilja, viini, oliivit) sekä Parnesvuorelta saatuun puutavaraan, mistä demos oli tunnettu.


title: Akharnai

text: Kokonsa ja vaurautensa ansiosta demos kykeni tuottamaan eniten hopliittisotilaita Ateenan armeijaan. Tähän perustuu myös Aristofaneen komedia "Akharnalaiset" ("Akharneis"). Peloponnesolaissotaan akharnailaisia hopliitteja osallistui Thukydideen mukaan , mikä oli noin kymmenesosa koko kaupunkivaltion armeijasta. Toisaalta lukua on myös epäilty liian suureksi, joko liioitteluksi tai virheeksi. Akharnaista oli kotoisin muun muassa Peisandros. Demoksen kansalaisesta käytettiin demonyymiä "Akharneus" ().


title: Akharnai

text: Spartalaiset leiriytyivät Akharnaihin peloponnesolaissodan alkupuolella vuonna 431 eaa. Arkhidamoksen johdolla, ja tuhosivat se tukikohtanaan Attikan maaseutua. Vuonna 404–403 eaa. sinne kokoontui myös kolmenkymmenen tyrannin armeija.


title: Akharnai

text: Akharnain alueella on suoritettu vain vähän arkeologisia kaivauksia.


title: Akharnai

text: Suuren väkimäärän vuoksi Akharnain on täytynyt olla suurikokoinen ja siellä on täytynyt olla lukuisia julkisia rakennuksia. Antiikin aikaisten lähteiden mukaan Akharnaissa oli temppelit tai alttarit Apollon Argyieukselle, Herakleelle, Areelle, Athene Areialle, Athene Hygieialle, Athene Hippialle, Dionysos Melpomenokselle ja Dionysos Kissokselle. Niistä ei kuitenkaan ole löytynyt jäänteitä. Demoksessa tiedetään myös olleen teatteri.


title: Akharnai

text: Archarnéen alueen kirkoista ja rakennuksista on löydetty lukuisia piirtokirjoituskiviä, jotka koskevat akharnailaisia, mikä vahvistaa demoksen sijainneen lähistöllä. Vielä 1800-luvun alkupuolella Acharnéen länsipuolella 40 Pyhän kirkon kukkulan alueella sanotaan olleen havaittavissa jäännöksiä suhteellisen suuresta kaupungista. Toiseksi Akharnain paikaksi on ehdotettu Gerovoúnon kukkulaa noin kaksi kilometriä Acharnéesta lounaaseen.


title: Auridai

text: Auridai (, ) oli antiikin aikainen alun perin Hippothontis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Auridai

text: Auridain sijaintipaikkaa ei tunneta, koska sitä ei kuvata antiikin säilyneessä kirjallisuudessa, eikä siitä ole tehty arkeologisia löytöjä.


title: Auridai

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Hippothontis ja sillä oli yksi edustaja Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Antigonis-fyleen ja fylen lakkauttamisen jälkeen vuodesta 201/200 eaa. jälleen Hippothontis-fyleen. Demoksen kansalaisesta käytettiin demonyymiä "Auridēs" ().


title: Azenia

text: Azenia () oli antiikin aikainen Hippothontis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin.


title: Azenia

text: Azenia sijoitetaan nykyisin Ateenan länsipuolelle Parnesvuoren (nyk. Párnitha) eteläpuolelle pohjoiseen Eleusiista, lähelle nykyistä Kókkinia. Perinteisesti Azenian katsottiin sijainneen Ateenan kaakkoispuolella Anaflystoksen ja Sunionin demosten välisellä alueella, perustuen erääseen Strabonin mainintaan. Paikaksi ehdotettiin usein Sunionin (nyk. Soúnio) niemen länsipuolisen lahden, jonka edustalla sijaitsee Pátrokloksen saari, rantaa. Nykyisin tulkintaa pidetään kuitenkin virheellisenä, ja Strabonin mainintaa tarkoitetuksi viittaamaan Azenian sijasta Atenen demokseen.


title: Azenia

text: Demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli kaksi edustajaa Ateenan bulessa eli neuvostossa. Demoksen kansalaisesta käytettiin demonyymiä "Azēnieus, Azēniathen" ().


title: Memotech RS 128

text: Memotech RS128 on brittiläisen Memotechin vuonna 1984 julkaisema kotitietokone, jossa oli 128 kilotavua keskusmuistia ja 24 kilotavua ROM-muistia. Memotech RS128:ssa oli Zilog Z80A prosessori ja kyseinen tietokone kykeni näyttämään 16 eri väriä. Tietokoneessa oli sisäänrakennettu MTX Basic ohjelmointikieli. Memotech RS 128 oli Memotech MTX:n seuraaja


title: HMCS Cap de la Madelaine

text: HMCS Cap de la Madeleine (viirinumerot K663 ja FFE 317) oli Kanadan laivaston vuonna 1944 palvelukseenotettu River-luokan fregatti toisessa maailmansodassa. Alus luokiteltiin 1. kesäkuuta 1954 uudelleen muutostöiden jälkeen Prestonian-luokan fregatiksi, jolloin sen viirinumeroksi tuli 7. joulukuuta 1954 palvelukseen otettaessa FFE 317. Se palveli Kanadan laivastossa aina 15. toukokuuta 1965 saakka. Alus on ollut ainoa näin nimetty Kanadan laivastossa.


title: HMCS Cap de la Madelaine

text: Alus tilattiin lokakuussa 1941 Morton Engineering and Dry Dock Companyltä Quebecistä ja sen köli laskettiin 5. marraskuuta 1943. Alus laskettiin vesille 13. toukokuuta 1944 ja se otettiin palvelukseen neljä kuukautta myöhemmin 30. syyskuuta Quebec Cityssä.


title: HMCS Cap de la Madelaine

text: "HMCS Cap de la Madeleine" saapui 20. lokakuuta 1944 Halifaxiin, mistä se pian siirtyi edelleen Bermudalle koulutettavaksi. Koulutuksen päätyttyä alus palasi joulukuussa Halifaxiin, missä se liitettiin St. Johnsiin sijoitettuun Kanadan laivaston 7. saattajaryhmään. Alus lähti 28. joulukuuta merelle ja se liittyi 29. joulukuuta saattueeseen HX328. Alus erkani 3. tammikuuta 1945 saattueesta ja se liittyi vielä samana päivänä merellä saattueeseen ONS039, jonka mukana se palasi Kanadaan korjattavaksi. Alus erkani saattueesta 9. tammikuuta. Euroopan sotatoimet päättyivät ennen korjausten valmistumista ja alus poistettiin palveluksesta 25. marraskuuta 1945.


title: HMCS Cap de la Madelaine

text: Alus myytiin Marine Industries Limitedille, mutta laivasto lunasti aluksen takaisin ja se muutettiin Prestonian-luokan saattuefregatiksi. Alus palautettiin muutostöiden päätyttyä palvelukseen 7. joulukuuta 1954 NATO runkonumerolla FFE 317. Alus oli kadettien ja palvelukseen otettujen merimiesten koululaivana Kanadan itärannikolla, kunnes se poistettiin palveluksesta 15. toukokuuta 1965. Alus myytiin 1966 romutettavaksi Italiaan La Speziaan.


title: HMCS Cap de la Madelaine

text: Aluksen päällikköinä palvelivat:


title: Time After Time

text: Time After Time oli yhdysvaltalainen scifi–draamasarja, jota esitettiin vuoden 2017 aikana ABC:n kanavalla. Kevin Williamsonin kehittämän sarjan tarina pohjautuu Karl Alexanderin romaaniin "Time After Time".


title: Time After Time

text: ABC keskeytti sarjan esittämisen viidennen jakson jälkeen, koska katsojakeskiarvo jäi vain 2,2 miljoonaan. Jäljelläolevat jaksot kuitenkin esitettiin Espanjan televisiossa.


title: Time After Time

text: Viiltäjä-Jack pakenee virkavaltaa 1880-luvun Lontoosta H. G. Wellsin aikakoneella nykypäivään. Wellsin ainoa mahdollisuus on lähteä Viiltäjä-Jackin perään ja ottaa hänet kiinni, ettei hän jatka sarjamurhaajan uraa. Wells löytää 2010-luvulta avukseen kuraattorina New Yorkin museossa työskentelevän Jane Walkerin, sekä oman lapsenlapsenlapsensa Nicole Ari Parkerin.


title: Ambrogio Contarini

text: Ambrogio Contarini (1429–1499) oli venetsialainen kauppias, diplomaatti ja matkailija. Hänen elämänsä yksityiskohdista on säilynyt suhteellisen vähän tietoa, ja hänet tunnetaan erityisesti matkakertomuksestaan ja kuvauksestaan Ak Koyunlun hallitsijan Uzun Hassanin alaisesta Persiasta.


title: Ambrogio Contarini

text: Contarini oli vanhan patriisisuvun jälkeläinen. Hän vietti nuoruutensa toimimalla kauppiaana Konstantinopolissa, kunnes Toinen Venetsian–Turkin sota syttyi 1463. Hän oli mukana sodan meritaisteluissa Venetsian tasavallan laivastossa. Venetsia pyrki avaamaan toisen rintaman ja hakemaan liittolaisia Osmanien valtakunnan pohjois- ja itäpuolelta, joten se lähetti diplomaatteja neuvottelemaan Ak Koyunlun hallitsijan Uzun Hassanin kanssa. AK Koyunlu aloittikin sodan osmaneja vastaan, mutta jäi käytännössä ilman Venetsian tukea, sillä tasavalta ei aloittanut omia sotatoimia samanaikaisesti. Hassan solmi rauhan osmanien kanssa, mutta Venetsia jatkoi lähettiläiden lähettämistä pyrkien saamaan Hassanin aloittamaan uuden sodan. Contarini oli neljäs venetsialainen lähettiläs Ak Koyunlun hoviin.


title: Ambrogio Contarini

text:
Contarini lähti matkaan helmikuussa 1474 ja matkusti keski-Euroopan, Puolan ja Liettuan, Moskovan ruhtinaskunnan, Ukrainan, Krimin kaanikunnan ja Georgian halki Tabriziin, jonka hän saavutti saman vuoden elokuussa. Lokakuussa hän tapasi Uzun Hassanin Esfahanin kuninkaallisessa palatsissa. Uzun Hassan suhtautui Contariniin hyvin vieraanvaraisesti, mutta kieltäytyi osallistumasta sotatoimiin. Contarini jäi vajaan vuoden ajaksi vieraaksi Uzun Hassanin hoviin. Hänen isäntänsä järjesti Contarinin kunniaksi muun muassa paraatin, johon osallistui 25 000 ratsumiestä. Kesäkuussa 1475 lähti paluumatkalle. Hän pääsi takaisin Venetsiaan vasta huhtikuussa 1476, sillä hän kohtasi matkallaan monta viivytystä. Hän oli kulkenut noin 9000 kilometriä ja ylittänyt kaksi suurta vuoristoa Alpeilla ja Kaukasuksella. Hän oli joutunut matkustamaan pitkiä välimatkoja vaarallisilla seuduilla ja näkemään ajoittain nälkää. Kerran hän oli ollut lähes menehtyä kuumeeseen. Matkallaan hän oli tutustunut niin köyhiin paimentolaisiin kuin korkea-arvoisiin ylimyksiin ja hallitsijoihin.
Jo paluupäivänään Contarinin tuli esittää Venetsian tasavallan suurelle neuvostolle suullinen kuvaus matkastaan. Vaikka hän ei onnistunut tehtävässään taivutella Uzun Hassania osallistumaan sotaan, hänen kuvauksensa herätti silti suurta mielenkiintoa. Vielä saman vuoden aikana hän kirjoitti kirjallisen kuvauksen matkastaan, mikä julkaistiin Vicenzassa 1486. Vuonna 1524 teoksesta otettiin toinen painos nimellä "Itinerario del Magnifico et Clarissimo messer Ambrosio Contarini". Painos käännettiin latinaksi ja ranskaksi 1600-luvulla. Englanniksi se käännettiin 1873, milloin Hakluyt Society julkaisi sen yhdessä toisen 1400-luvun venetsialaisen idänmatkailijan Giosafat Barbaron kuvauksen kanssa.


title: Ambrogio Contarini

text: Contarini oli taitava tarkkailija ja kykeni antamaan värikkäitä kuvauksia sekä kulkemistaan alueista että tapaamisistaan ihmisistä, joskin kerronnassaan hän keskittyi omaan kokemukseensa enemmän kuin tarkkuuteen kuvailemiensa alueiden maantiedon tai historian suhteen. Hänen kertomuksensa on siksi epätarkka joissakin yksityiskohdissa, mutta toisaalta sen historiallinen arvo piilee seikassa, että se on yksi harvoista olemassa olevista länsimaisista aikalaiskuvauksista idän alueista, kulttuureista ja ihmisistä. Esimerkiksi hänen lyhyt mainintansa Astrahanin kaanikunnan pääkaupungista Xacitarxanista on hyvin harvinainen nykyaikaan säilynyt kertomus kaupungin oloista 1400-luvun lopulla.


title: Ambrogio Contarini

text: Rooman Ostiense-kaupunginosassa oleva katu Via Ambrogio Contarini on nimetty hänen muistokseen.


title: Jesse Huttunen

text: Jesse Juhana Huttunen (s. 8. kesäkuuta 1994 Savitaipale) on suomalainen korkeushyppääjä. Hän edustaa Savitaipaleen Urheilijoita ja hänen valmentajanaan toimii Timo Joronen.


title: Jesse Huttunen

text: Kalevan kisoista Huttunen on saavuttanut korkeushypyn kultaa vuonna 2017. Lisäksi hän on voittanut sisäratojen SM-kilpailuista hopeaa korkeushypyssä vuonna 2017. Huttusen ennätys ulkoradoilla on 210 cm (2016) ja sisäradoilla 207 cm (2017).


title: HMCS Cape Breton (K350)

text: HMCS Cape Breton (viirinumerot K350) oli Kanadan laivaston vuonna 1943 palvelukseenotettu River-luokan fregatti toisessa maailmansodassa.


title: HMCS Cape Breton (K350)

text: Alus tilattiin lokakuussa 1941 Morton Engineering and Dry Dock Companyltä Quebecistä ja sen köli laskettiin 5. toukokuuta 1942. Alus laskettiin vesille vielä saman vuoden lopulla 24. marraskuuta ja se otettiin palvelukseen 25. lokakuuta 1943.


title: HMCS Cape Breton (K350)

text: "HMCS Cape Breton" saapui Halifaxiin 28. marraskuuta 1943 ja se oli koulutettavana St. Margaret's Bayssä tammikuun 1944. Alus liitettiin helmikuussa 1944 Londonderryyn sijoitettuun 6. saattajaryhmään ja se lähti Halifaxista Britteinsaarille 24. helmikuuta. Ryhmän mukana alus partioi ja suojasi saattueita Londonderryn, Plymouthin ja Portsmouthin edustoilla. Alus teki kevään aikana ryhmän mukana yhden matkan Murmanskiin saattueen RA58 suojana ennen kuin se osallistui Normandian maihinnousuun. Alus siirrettiin toukokuussa 9. saattajaryhmään oltuaan puolisen vuotta Kanadassa huollettavana.


title: HMCS Cape Breton (K350)

text: Euroopan sotatoimien päätyttyä alus matkasi Londonderrystä Vancouveriin. Alus poistettiin palveluksesta 26. tammikuuta 1946, minkä jälkeen se oli muutaman kuukauden sijoitettuna reserviin Esquimaltissa. Alus myytiin 1947 ja se upotettiin aallonmurtajaksi Kelsey Bayhin Brittiläiseen Kolumbiaan.


title: HMCS Cape Breton (K350)

text: Aluksen päällikköinä palvelivat:


title: Ylöjärven Uutiset

text: Ylöjärven Uutiset on Ylöjärvellä kerran viikossa keskiviikkoisin ilmestyvä sitoutumaton paikallislehti. Lehden historia alkaa syyskuusta 1934 jolloin sen perusti Ylöjärvi nimisenä Jukka Tyrkkö joka oli myös lehden ensimmäinen päätoimittaja. Vuonna 1957 lehden nimeksi muuttui Ylöjärven Sanomat. Nykyisen nimensä lehti sai vuonna 1999 kun siihen yhdistettiin vuonna 1997 perustettu ilmaisjakelulehti Ylöjärven Seutu. Samassa yhteydessä lehden uudeksi omistajaksi tuli Lempäälän-Vesilahden Sanomat Oy.


title: Ylöjärven Uutiset

text: Vuonna 2008 Kurussa ilmestynyttä vuonna 1933 perustettua Kurun Sanomat-paikallislehteä julkaissut Suomen Paikallissanomat Oy myi lehden Pirkanmaan Lehtitaloon kuuluvalle Ylöjärven Uutiset Oy:lle ja tässä yhteydessä Kurun Sanomat yhdistettiin Ylöjärven Uutisiin. Kurun kunta liittyi Ylöjärven kaupunkiin vuoden 2009 alussa.


title: Ylöjärven Uutiset

text: Ylöjärven Uutisten päätoimittajana on nykyisin (2017) Matti Pulkkinen. Oman ilmoituksensa mukaan lehti tavoittaa 13 000 paikallista lukijaa joka viikko.


title: Tommi Holttinen

text: Tommi Mikael Holttinen (s. 3. toukokuuta 1997 Turku) on suomalainen seiväshyppääjä. Hän edustaa Someron Esaa ja hänen valmentajanaan toimii Jari Holttinen.


title: Tommi Holttinen

text: Kalevan kisoista Holttinen on saavuttanut seiväshypyn hopeaa vuonna 2017. Hänen ennätyksensä ulkoradoilla on 540 cm (2017) ja sisäradoilla 555 cm (2018).


title: Tommi Holttinen

text: Holttinen rikkoi Berliinin EM-kilpailujen 2018 tulosrajan 555 cm pohjoismaisessa yleisurheilumaaottelussa Uppsalassa helmikuussa 2018.


title: Aleksi Saarelainen

text: Aleksi Valtteri Saarelainen (s. 28. tammikuuta 1993 Espoo) on suomalainen seiväshyppääjä. Hän edustaa Espoon Tapioita ja hänen valmentajanaan toimii Rauli Pudas.


title: Aleksi Saarelainen

text: Kalevan kisoista Saarelainen on saavuttanut seiväshypyn pronssia vuonna 2017. Hänen ennätysensä ulkoradoilla on 520 cm (2015) ja sisäradoilla 510 cm (2016).


title: Otto Loukkalahti

text: Otto Jalmari Loukkalahti (s. 11. tammikuuta 1994) on suomalainen estejuoksija. Hän edustaa IF Raseborgia ja hänen valmentajinaan toimivat Marko Loukkalahti ja Tom Andtbacka.


title: Otto Loukkalahti

text: Kalevan kisoista Loukkalahti on saavuttanut pronssia 3 000 metrin esteistä vuonna 2017. Ennätyksikseen hän on juossut 1 500 metrillä ajan 3.51,63, 3 000 metrillä 8.27,80, esteissä 9.12,42 ja 5 000 metrillä 15.14,88.


title: HMCS Toronto

text: HMCS Toronto on ollut kolmen Kanadan laivaston aluksen nimenä:


title: Villiä hurjempi länsi

text: Villiä hurjempi länsi ("Blazing Saddles") on Mel Brooksin ohjaama yhdysvaltalainen lännenkomedia vuodelta 1974.


title: Villiä hurjempi länsi

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Villiä hurjemman lännen" kaikkien aikojen sadan parhaan komedian listalle sijalle 20. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Savines-le-Lac

text:
Savines-le-Lac on kunta Ranskan kaakkoisosassa Hautes-Alpesin departementissa Provence-Alpes-Côte d’Azurin alueella. Se sijaitsee Écrinsin kansallispuiston alueella Lac de Serre-Ponçon -tekojärven rannalla, ja se on suosittu matkailukohde.
Savines-le-Lac on sijainnut vuosian saatossa kolmessa eri paikassa. Ensimmäinen perustettiin vuonna 1282, mutta se hylättiin vallankumouksen aikana. Siitä on jäljellä vielä linnan ja kirkon rauniot. Toinen Savines rakennettiin vuonna 1825. Se kuitenkin tuhoutui 3. toukokuuta 1961, kun Durance -joen pato rakennettiin, ja se jäi veden alle. Kolmas rakennettiin tämä jälkeen nykyiselle paikalle.


title: Ruth B

text: Ruth Berhe, taiteilijanimeltään Ruth B (s. 2. heinäkuuta 1995 Edmonton, Alberta), on kanadalainen laulaja-lauluntekijä. Berhe teki levytyssopimuksen Columbia Recordsin kanssa heinäkuussa 2015. Loppuvuodesta julkaistiin "The Intro" -niminen EP, joka sisälsi neljä kappaletta. Hänen debyyttialbuminsa, "Safe Haven", julkaistiin toukokuussa 2017.


title: Puhelinseksi (yhtye)

text: Puhelinseksi on suomalainen punk-yhtye, joka perustettiin Rovaniemellä vuonna 2015. Yhtyeen soittotyyliä on kuvailtu mediassa melankoliseksi ja melodiseksi punkrockiksi, joka ottaa vaikutteita suomalaisesta iskelmästä. Yhtye kuvailee itseään ”Suomen nössöimmäksi kovisjengiksi” ja ”romanttisiksi hölmöiksi soittamassa kaihoisaa punkrockia”. Yhtyeen jäseniä soittaa myös yhtyeessä Autiomaa.


Mestarien liigan kauden 2017–2018 lohkovaihe alkoi 12. syyskuuta ja päättyy 6. joulukuuta 2017.


title: Mestarien liigan kauden 2017–2018 lohkovaihe

text: Lohkovaiheen arvontatilaisuus pidettiin 24. elokuuta 2017 Monacossa. Joukkueet oli jaettu neljään samansuuruiseen arvontakoriin seuraavin perustein:Samoista maista olevia joukkueita ei voi arpoa samaan lohkoon. Yhdellä ottelukierroksella on kaksi ottelupäivää, joista toisena pelaavat lohkojen A–D joukkueet ja toisena lohkojen E–H joukkueet. 17. heinäkuuta 2014 UEFA:n hätäpaneelin pitämässä kokouksessa päätettiin, että venäläisiä eikä ukrainalaisia joukkueita voida arpoa samaan alkulohkoon maiden välisen poliittisesti epävakaan tilanteen johdosta.


text: Seuraavat 32 joukkuetta selviytyivät lohkovaiheeseen:


text: Joukkueet jaetaan kahdeksaan neljän joukkueen lohkoon, joissa lohkojen joukkueet pelaavat toisiaan vastaan koti- ja vierasottelun. Jokaisen lohkon kaksi parasta pääsevät pudotuspelien neljännesvälieriin. Lohkon kolmanneksi sijoittuvat pääsevät Eurooppa-liigan kauden 2017–2018 ensimmäiselle pudotuspelikierrokselle ja neljänneksi sijoittuvat putoavat pois.


text: Jos lohkoissa päädytään tasapisteisiin, lohkosijoitukset ratkaistaan seuraavasti:


title: Tuliumkloridi

text: Tuliumkloridi TmCl (tai "tulium(III)kloridi", "tuliumtrikloridi") on alkuaine tuliumin epäorgaaninen yhdiste kloorin kanssa, jossa kloori esiintyy hapetusluvulla −I ja tulium +III. Se on hygroskooppinen kiinteä aine joka muodostaa vaaleankeltaisia kiteitä, joiden kiderakenne on samankaltainen kuin yttrium(III)kloridilla (YCl) tai alumiinikloridilla. Yhdiste liukenee veteen sekä alkoholiin ja sillä on myös ainakin kaksi kidevedellistä hydraattia: TmCl·6HO ja TmCl·7HO. Heptahydraatin kiteet voivat olla väriltään vihreitä.


title: Tuliumkloridi

text: Tuliumkloridia voidaan valmistaa tuliumoksidista väkevän suolahapon avulla. Tuliumkloridi reagoi voimakkaiden emäksien vaikutuksesta takaisin tuliumoksidiksi. Tuliumkloridia on käytetty lähtöaineena joillekin NIR-infrapuna-alueen fotokatalyysia varten valmistetuille eksoottisille nanorakenteille.


title: Nainen Eeva

text: Nainen Eeva ("The Lady Eve") on Preston Sturgesin käsikirjoittama ja ohjaama yhdysvaltalainen komediaelokuva vuodelta 1941. Sen pääosia näyttelevät Barbara Stanwyck ja Henry Fonda.


title: Nainen Eeva

text: Nuori, salskea ja varakas käärmetutkija (Fonda) on palaamassa kotiinsa Etelä-Amerikan viidakosta. Matkustajalaivalla hän törmää kaunottareen (Stanwyck) ja tämän korttihuijari-isään (Charles Coburn), jotka saavat idean viedä mieheltä rahat. Huijarineito viekoittelee hajamielisen tutkijan kerta toisensa jälkeen erilaisissa rooleissa, mutta asiat mutkistuvat kun miehen lemmikkikäärme tahtoo karkailla ja nuorten suhteessa alkavat ilmetä aidot kiintymyksen tunteet.


title: Nainen Eeva

text: Elokuvan alkuperäistarinan kirjoittaja Monckton Hoffe oli ehdolla parhaan alkuperäiskäsikirjoituksen Oscar-palkinnon saajaksi. "The New York Times" valitsi elokuvan vuoden 1941 parhaaksi.


title: Nainen Eeva

text: Vuonna 1997 "Nainen Eeva" otettiin mukaan National Film Registryn kulttuurillisesti, historiallisesti tai esteettisesti merkittävien elokuvien kokoelmaan. Vuonna 2000 American Film Institute kokosi listan , ja "Nainen Eeva" ylsi sijalle 55. Vuonna 2004 "The New York Timesin" kriitikot valitsivat "Nainen Eevan" yhdeksi kaikkien aikojen tuhannesta parhaasta elokuvasta maailmassa. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen sadan parhaan komedian listalle sijalle 19.


title: Hitohira no hanabira

text: Hitohira no hanabira () on japanilaisen rockyhtye Stereoponyn ensimmäinen single. Se julkaistiin 5. marraskuuta 2008 levy-yhtiöllä gr8! Records. Nimikappale ”Hitohira no hanabira” oli "Bleach"-animesarjan 17. tunnuskappale.


title: Hitohira no hanabira

text: Single nousi viikoittaisen Oricon-listan 25. sijalle.


title: Yhdysvaltain avoin tennisturnaus 2017

text: Vuoden 2017 Yhdysvaltain avoin tennisturnaus pelattiin 28. elokuuta – 10. syyskuuta 2017 Queensissä, New Yorkissa. Se oli kaikkiaan 137. Yhdysvaltain avoin tennisturnaus ja vuoden neljäs Grand Slam -turnaus.


title: Yhdysvaltain avoin tennisturnaus 2017

text: Kaksinpelin sijoitetut pelaajat julkistettiin 23. elokuuta ja pääsarjan kaaviot 25. elokuuta.


title: Ivan Šubašić

text: Ivan Šubašić (7. toukokuuta 1892 Vukova Gorica, Itävalta-Unkari – 22. maaliskuuta 1955 Zagreb, Jugoslavia) oli kroatialainen poliitikko. Hän toimi Jugoslavian kuningaskunnan pakolaishallituksen pääministerinä vuosina 1944–1945. Toisen maailmansodan jälkeen hän toimi Titon johtaman Jugoslavian väliaikaisen hallituksen ulkoministerinä vuonna 1945.


title: Ivan Šubašić

text: Ivan Šubašić syntyi Itävalta-Unkarin aikaisessa Vukova Goricassa. Hän kävi koulunsa Zagrebissa ja sen jälkeen opiskeli Zagrebin yliopiston teologisessa tiedekunnassa. Opiskeluaika päättyi ensimmäiseen maailmansotaan, jossa hän taisteli Itävalta-Unkarin armeijassa Serbian vastaisella rintamalla Drina-joella. Hänet siirrettiin myöhemmin Venäjän vastaiselle itärintamalle. Hän siirtyi myöhemmin jugoslavialaisiin vapaaehtoisiin osana Serbian armeijaan Salonikin rintamalle.


title: Ivan Šubašić

text: Maailmansodan jälkeen Šubašić jatkoi opiskelujaan ja suoritti lakitieteen tutkinnon Zagrebin yliopistossa, jonka jälkeen hän perusti oman lakitoimiston Vrbovskossa. Siellä hän tapasi kroatialaisen poliitikon Vladko Mačekin ja liittyi hänen johtamaan Kroatian talonpoikaispuolueeseen. Vuonna 1938 hänet valittiin Jugoslavian parlamenttiin.


title: Ivan Šubašić

text: Jugoslavian kuningaskunnassa vallitsi vahvat jännitteet pääkansallisuuksien eli valtaa pitävien serbien ja itsensä alistetuiksi kokeneiden kroaattien välillä. Kuningas Aleksanterin salamurhan jälkeen valtaan nousi sijaishallitsija, prinssi Paul, Aleksanterin serkku, jonka asenne oli suvaitsevaisempi kuin edeltäjänsä. Prinssi Paul pelkäsi Kroatian tilaisuuden tullen eroavan Jugoslaviasta, jonka vuoksi hän antoi pääministeri Dragiša Cvetkovićin neuvotella kroaattien kanssa uuden, liittovaltion luoneen perustuslain, jossa Kroatian provinssi sai autonomisen aseman eli muodostettiin Kroatian Banovina. Tämä ns. Cvetković–Maček -sopimuksen pohjalta syntynyt perustuslaki astui voimaan elokuussa 1939. Ivan Šubašić nimitettiin Kroatian Banovinan baniksi eli päämieheksi, joka vastasi alueen hallinnosta.


title: Ivan Šubašić

text:
Vaikka Jugoslavia oli julistautunut puolueettomaksi toisen maailmansodan syttyessä syyskuussa 1939, sota kohtasi Jugoslavian huhtikuussa 1941. Kroatian Banovinan kuten Jugoslavian kuningaskunnan aika päättyi huhtikuussa 1941 akselivaltojen hyökkäykseen Jugoslaviaan. Kahdessa viikossa Saksa, Bulgaria, Unkari ja Italia valtasivat maan, ja se antautui 17. huhtikuuta. Jugoslavia jaettiin hyökkääjien kesken, ja osasta muodostettiin Saksan ja Italian tukema Kroatian kuningaskunta. Šubašić liittyi tässä vaiheessa Dušan Simovićin pakolaishallitukseen. Lähtiessään maasta hän ei
Kroatian Banovinan johtajana vapauttanut vankeudessa olleita kroaattikommunisteja. Näin kroaattikommunistit jäivät maan vallanneiden ja tilalle perustetun Ustaša-johtoisen Kroatian kuningaskunnan vankeuteen ja joutuen myöhemmin teloitetuiksi.


title: Ivan Šubašić

text: Šubašić toimi pakolaisuudessa Jugoslavian kuningaskunnan edustajana Yhdysvalloissa. Jugoslaviassa oli saksalais-italialaisen miehityksen aikana muodostunut partisaaniliikkeitä. Josip Broz Tito johti kommunistista partisaaniliikettä, ja kuninkaallisen armeijan kenraali Draža Mihailović serbijohtoisia četnikkejä. Brittien sodanaikainen pääministeri Winston Churchill toimi jugoslaavien valtaryhmien eli kuningasmielisten ja kommunistipartsaanien välittäjänä tukien lopulta niin Mihailovićin četnikkejä kuin Tito kommunistipartisaaneja.,


title: Ivan Šubašić

text: Ivan Šubašićsta tuli kesäkuun alussa 1944 Egyptin Kairossa kuninkaallisen pakolaishallituksen pääministeri. Samanaikaisesti partisaanijohtaja Tito johti joulukuussa 1943 muodostamaansa kilpailevaa Jugoslavian väliaikaista hallitusta. Tito ja Šubašićs 16. kesäkuuta 1944 solmivat Dalmatian rannikon Visin saarella ns. Tito–Šubašić-sopimuksen, jonka pohjalta osapuolet lähtivät muodostamaan sodanjälkeistä kuninkaallisen pakolaishallituksen ja kommunistipartisaanien yhteistä Jugoslavian hallitusta. Liittoutuneet eli Britannia ja Neuvostoliitto toimivat välittäjinä syksyllä 1944. Tässä yhteydessä Šubašić samoin kuin Tito ja pääministeri Churchill kävivät Moskovassa. Kommunistipartisaanien ja Neuvostoliiton ottaessa vallan Jugoslaviassa Tito muodosti 7. maaliskuuta 1945 kokoomushallituksen, jossa Šubašić toimi ulkoministerinä. Hallitus myötäili vahvasti ulkopolitiikassaan Neuvostoliiton politiikkaa ja solmi mm. huhtikuussa 1945 Neuvostoliiton kanssa 20-vuotisen ystävyyssopimuksen. Šubašić oli hallituksessa lokakuuhun 1945, jolloin ristiriidat Titon johtamien kommunistien kanssa kävivät hänelle mahdottomiksi ratkaista.


title: Ivan Šubašić

text: Loppuelämänsä vuoteen 1955 Ivan Šubašićs eli poissa julkisuudesta kommunistivallanpitäjien valvonnan alla. Šubašićsin 22. huhtikuuta 1955 tapahtuneen kuoleman jälkeen järjestetyistä hautajaisista tuli suurtapahtuma tuhansien kroaattien osallistuessa niihin.


title: Olli Takala

text: Olli Ilmari Takala (s. 29. maaliskuuta 1995 Lahti) on suomalainen kiekonheittäjä. Hän edustaa Lahden Ahkeraa ja hänen valmentajanaan toimii Kullervo Lång.


title: Olli Takala

text: Kalevan kisoista Takala on saavuttanut kiekonheiton hopeaa vuonna 2017. Hänen ennätyksensä ulkoradoilta on 56,55 metriä (2017) ja hallista 52,06 metriä (2017).


title: Akaan Seutu

text: Akaan Seutu on Akaan kaupungissa Etelä-Pirkanmaalla kerran viikossa keskiviikkoisin ilmestyvä paikallislehti.


title: Akaan Seutu

text:
Lehti perustettiin vuonna 1916 Toijalan Sanomat nimellä ja se alkoi ilmestyä säännöllisesti vuoden 1917 alusta lähtien. Lehden ensimmäinen päätoimittaja oli Vilho Havia. Vuonna 1949 lehden nimeksi tuli Toijalan Seutu ja se oli Toijalan, Kylmäkosken, Viialan, Sääksmäen, Saarioispuolen ja Kalvolan maakuntalehti. Nykyisen nimensä Akaan Seutu sai 1996 kun siihen liitettiin Viialassa ilmestynyt Viiala-Toijala-Kylmäkoski Lehti. Tämä lehti oli aloittamut ilmestymisensä Viialan paikallisena uutis- ja ilmoituslehtenä vuonna 1952 Viialan Sanomat nimellä. Lehden nimeksi muuttui Viiala-Lehti vuonna 1969 ja Viiala-Toijala-Kylmäkoski Lehti vuonna 1995.
Akaan Seutu kuuluu Pirkanmaan Lehtitalo -konserniin. Lehden päätoimittajana on nykyisin (2017) Juha Kosonen. Oman ilmoituksensa mukaan lehti tavoittaa 14 700 paikallista lukijaa joka viikko.


title: Henri Liipola

text: Henri Juho Aleksi Liipola (s. 24. huhtikuuta 1994 Koski Tl) on suomalainen moukarinheittäjä. Hän edustaa Someron Esaa ja hänen valmentajanaan toimii Kari Pihkanen.


title: Henri Liipola

text: Kalevan kisoista Liipola on saavuttanut moukarinheiton kultaa vuosina 2017 ja 2018. Hänen ennätyksensä ulkoradoilta on 75,47 metriä (2018).


title: Henri Liipola

text: Liipola asuu Tampereella, jonne hän muutti opiskelemaan tietotekniikkaa ammattikorkeakoulussa.


title: Apulannan diskografia

text: Apulanta on suomalainen punkrock-yhtye, joka on julkaissut 12 studioalbumia suomeksi ja kaksi englanniksi.


title: Apulannan diskografia

text: Molemmista julkaisuista on tehty aiemmin myös hieman erilaiset painokset promo-tarkoituksiin.


title: Apulannan diskografia

text:
Kaikki videot vuoteen 2001 ovat Tuukka Temosen ohjaamia. Hän on ohjannut tämän jälkeen videot
"Pahempi toistaan", "Ravistettava ennen käyttöä", "Zombeja" ja "Poltettu karma". Tehtävään kilpailun välityksellä valittu Ismo Kiesiläinen ohjasi videon "Jumala". Toni Virhiä on ohjannut videot "Armo", ”Koneeseen kadonnut”, ”Viisaus ei asu meissä”, "Paha ihminen" sekä "Vauriot". Akseli Tuomivaara on ohjannut videon "Trauma", Hannu Kalliolahti videon "Pihtiote", Miikka Niemi videon "Aggressio" ja Tom Hakala sekä Jan-Erik Olin videon "Yksinkertainen".


title: Krista Uusi-Kinnala

text: Krista Uusi-Kinnala (s. 3. maaliskuuta 1997) on suomalainen kiekonheittäjä. Hän edustaa Laitilan Jyskettä ja hänen valmentajanaan toimii Anne Lehto.


title: Krista Uusi-Kinnala

text: Kalevan kisoista Uusi-Kinnala on saavuttanut kiekonheiton hopeaa vuonna 2017. Hänen ennätyksensä ulkoradoilta on 53,48 metriä (2017) ja hallista 49,60 (2017).


title: Senja Mäkitörmä

text: Senja Katriina Mäkitörmä (s. 31. toukokuuta 1994 Varpaisjärvi) on suomalainen kuulantyöntäjä. Hän edustaa Varpaisjärven Virettä ja hänen valmentajanaan toimii Mika Reijonen.


title: Senja Mäkitörmä

text: Kalevan kisoista Mäkitörmä on saavuttanut kuulantyönnön kultaa vuonna 2018 ja hopeaa vuonna 2017. Lisäksi hän on saavuttanut sisäratojen SM-kilpailuista kuulantyönnön kultaa vuonna 2018 ja pronssia vuonna 2016. Mäkitörmän ennätys ulkoradoilta on 16,95 metriä (2018) ja hallista 16,27 metriä (2018). Hän rikkoi Kalevan kisojen ennätystyönnöllään 2018 myös EM-kisarajan ja osallistuu kisoihin elokuussa 2018.


title: Luettelo diplomaattisista edustustoista Kanadassa

text: Tämä on luettelo diplomaattisista edustustoista Kanadassa. Tällä hetkellä Ottawan on 130 suurlähetystöä ja suurkomissiota (Kansainyhteisön jäsenmaan edustuston kutsuma nimi englanniksi "High commissioner"). Useat muut maat akkreditoivat suurlähetystönsä Yhdysvalloista.


title: Eveliina Rouvali

text: Anna Eveliina Rouvali (s. 16. huhtikuuta 1997 Kuopio) on suomalainen kuulantyöntäjä. Hän edustaa Kuopion Reipasta ja hänen valmentajanaan toimii Juhani Nykänen.


title: Eveliina Rouvali

text: Kalevan kisoista Rouvali on saavuttanut kuulantyönnön pronssia vuonna 2017. Hänen ennätyksensä ulkoradoilta on 15,25 metriä (2018) ja hallista 15,28 metriä (2017).


title: Superhulttio

text:
Superhulttio ("The Jerk") on Carl Reinerin ohjaama yhdysvaltalainen komediaelokuva vuodelta 1979. Sen ovat käsikirjoittaneet
Steve Martin, Carl Gottlieb ja Michael Elias, ja Steve Martin näyttelee myös nimiroolin tässä hänen uransa ensimmäisessä elokuvapääosassa.


title: Superhulttio

text: Elokuvassa Steve Martin esittää mustassa perheessä adoptiolapsena varttunutta valkoista nuorukaista, joka lähtee tutustumaan suureen maailmaan.


title: Superhulttio

text: Vuonna 2000 American Film Institute kokosi listan , ja "Superhulttio" ylsi sijalle 89. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Superhulttion" kaikkien aikojen sadan parhaan komedian listalle sijalle 99.


title: Superhulttio

text:
Suomessa ensi-iltakritiikki oli nihkeää. Kymmenestä suomalaisesta aikalaiskriitikosta kaksi antoi "Superhulttiolle" kaksi tähteä, viisi yhden tähden ja loput eivät mitään, keskiarvona 1,25 tähteä neljästä.
"Video-oppaassa" vuodelta 1994 Asko Alanen näki elokuvassa ”sinnikästä persoonallisuutta ja hupityöstöä, joka käy helposti hermoille jauhaessaan paikoillaan”. Hän antoi elokuvalle kolme tähteä viidestä, mikä vastaa sanallista arviota ”hyvä”.


title: Grönlanninvita

text:
Grönlanninvita ("Groenlandia densa") on vesikasvilaji, joka on ainoa vitakasveihin kuuluvassa
Groenlandia-suvussa.


title: Grönlanninvita

text: Grönlanninvita kasvaa 10–50 senttimetriä pitkäksi. Se muistuttaa lehdiltään ahvenvitaa, mutta lehdet kasvavat tiheässä ja kasvi on kasvutavaltaan taajempi. Sen lehtiasento on vastakkainen, kun vidoilla on kierteinen lehtiasento.


title: Grönlanninvita

text: Grönlanninvita esiintyy Euroopassa ja Euroopan lähialueilla, Pohjois-Afrikassa, Lähi-idässä ja Kaukasiassa. Pohjoismaissa se on kasvanut levinneisyysalueensa pohjoisrajalla harvinaisena Tanskassa ja aiemmin myös Etelä-Ruotsissa, mutta on hävinnyt sukupuuttoon molemmissa maissa. Se on kasvanut myös Skotlannissa ja Liettuassa, mutta hävinnyt näistä maista. Grönlannissa grönlanninvitaa ei esiinny.


title: Grönlanninvita

text: Grönlanninvita kasvaa makeassa vedessä, yleensä kirkkaassa ja emäksisessä vedessä. Sen elinympäristöjä ovat joet, järvet, lammikot, purot ja kanavat.


title: Urjalan Sanomat

text: Urjalan Sanomat on Urjalassa kerran viikossa torstaisin ilmestyvä sitoutumaton paikallislehti. Lehden ensimmäinen numero ilmestyi 22. joulukuuta 1917.


title: Urjalan Sanomat

text: Urjalan Sanomien omistajina on 177 pääasiassa urjalalaista yhteisöä ja yksityishenkilöä. Lehden päätoimittajana ja toimitusjohtajana on nykyisin (2017) Heli Lehtelä. Lehdellä oli yli 5 000 tilaajaa.


title: Le Lauzet-Ubaye

text:
Le Lauzet-Ubaye on kunta Ranskan kaakkoisosassa Alpes-de-Haute-Provencen departementissa Provence-Alpes-Côte d’Azurin alueella.
Le Lauzet-Ubaye sijaitsee Ubayen laaksossa, missä sillä on ollut aikanaan sotilaallista merkitystä. Kuntaan kuuluva Ubayen kylä jäi veden alle vuonna 1956, kun Lac de Serre-Ponçon -tekojärvi rakennettiin. Kunnan nähtävyyksiä on roomalainen silta, joka on kuitenkin nimestään huolimatta rakennettu keskiajalla.


title: Cosmos Arena

text: Cosmos Arena on jalkapallostadion Samaran kaupungissa. Se valmistui vuonna 2018. Sen kapasiteetti on 44 918 ja se oli yksi jalkapallon MM-kilpailujen 2018 pelipaikoista. Maailmanmestaruuskilpailujen ajaksi stadionin nimi tulee olemaan Samara Arena.


title: Kousa (täsmennyssivu)

text: Kousa voi tarkoittaa seuraavia asioita:


title: Pårasin kappeli

text: Pårasin kappelin paikalla sijaitsi Kruunupyyn pitäjän ensimmäinen kirkko. Kirkosta ei ole säilynyt valokuvaa eikä edes piirrosta, josta kävisi ilmi sen ulkomuoto. Kruunupyyn pitäjä muodostettiin vuonna 1607 Pårasin, Teerijärven, Bråtön ja Hopsalan kylistä. Näistä Hopsala kuului sitä ennen Pietarsaareen ja muut Kokkolan pitäjään. Pårasin kappelista tuli pitäjän ensimmäinen kirkko.


title: Pårasin kappeli

text: Vanhan kappelikirkon paikalle pystytettiin kyläläisten toimesta muistokivi ja informaatiotupa talvella 2011-2012.


title: Volgograd Arena

text: Volgogradin stadion () on jalkapallostadion Volgogradissa. Stadion oli yksi jalkapallon MM–kilpailujen 2018 pelipaikoista.


title: Tatarvita

text: Tatarvita ("Potamogeton polygonifolius") on kelluslehtinen vesikasvilaji, joka kasvaa karuissa suopuroissa. Joskus se voi kasvaa myös maalla. Maailmanlaajuisessa uhanalaisuusluokituksessa tatarvita on elinvoimainen ja Suomen luokituksessa silmälläpidettävä.


title: Tatarvita

text: Tatarvita kasvaa 20–60 senttimetriä pitkäksi. Se muistuttaa ulkonäöltään selvästi uistinvitaa. Siihen verrattuna tatarvidan kelluslehtien lavat ovat keskimäärin pienempiä, 6–8 senttimetriä pitkiä, hieman suipompia, soikean–puikeita ja tyveltä poimuttomia. Tatarvidan kelluslehdet ovat päältä rasvankiiltoisia. Uposlehdet ovat erimuotoisia ja varhain lakastuvat. Kukinto on 1–4 senttimetriä pitkä perällinen punaruskea tähkä ja luumarjamainen hedelmä noin kahden millimetrin kokoinen.


title: Tatarvita

text: Tatarvitaa esiintyy pääosin Euroopassa, varsinkin Länsi-Euroopassa. Sen muita esiintymispaikkoja on Pohjois-Afrikassa, Intiassa ja Kanadan koillisrannikolla. Suomessa laji on hyvin harvinainen Lounais-Suomen ja Ahvenanmaan kasvi. Suurin osa sen kasvupaikoista sijaitsee Getan kunnassa. Muissa Pohjoismaissa, Ruotsissa, Norjassa ja Tanskassa se on Suomeen verrattuna merkittävästi laajemmin levinnyt.


title: This Is All Yours

text: This Is All Yours on alternative rock -yhtye Alt-J:n toinen studioalbumi, jonka julkaisi 22. syyskuuta 2014 levymerkillä Infectious Music. Yhtyeen basisti, Gwil Sansbury erosi yhtyeestä ennen albumin tekemistä.


title: Vuorisalo

text: Vuorisalo on sukunimi. Se on muun muassa seuraavien suomalaisten henkilöiden sukunimi:


title: Ak Koyunlu

text: Ak Koyunlu, myös Aq Qoyunlu (, , Āq Quyūnlū) oli myöhäiskeskiajalla vuosina 1378–1501 olemassa ollut turkmeeniheimojen liittoutuma, joka hallitsi suurta aluetta Lähi-idässä. Ak Koyunlun hallitsema alue muodostui nykyajan Azerbaidžanille ja Armenialle kuuluvien alueiden lisäksi osista nykyistä Turkkia, Irania ja Irakia.


title: Ak Koyunlu

text: Nimi Ak Koyunlu tarkoittaa valkoista lammasta, ja Ak Koyunlun jäseniä kutsutaan joissakin lähteissä nimellä valkoisen lampaan turkmeenit. Nimi esiintyy ensimmäistä kertaa 1300-luvun lopun lähteissä, samoin kuin sen kilpailija Kara Koyunlu, Musta lammas. Nimien synnystä on esitetty erilaisia teorioita, kuten eri heimot olisivat alkujaan pitäneet valkoisia ja mustia lampaita toteemieläiminään, mutta tämä on kyseenalaista, sillä runsaasti lampaanlihaa syöneet paimentolaiset olisivat tuskin käyttäneet lampaita toteemeissaan, sillä turkmeenien tavan mukaan toteemieläimen lihan syöminen oli kielletty. Yksi mahdollinen teoria on, että eri heimoilla lammaslaumat olisivat olleet pääpiirteittäin eri värisiä.


title: Ak Koyunlu

text:
tais
Ak Koyunlun alkuperä on nimen lailla mysteeri. Mahdollisesti osa siihen kuuluneista heimoista tuli alueelle seldžukkien mukana 1000-luvulla ja osa taas 1200-luvulla mongolien mukana. 1300-luvun puolivälissä Ak Koyunlun turkmeenit liikkuivat Armeniassa olevien kesälaitumien ja itä-Anatoliassa olevien talvilaitumien välillä.


title: Ak Koyunlu

text: Ak Koyunlun poliittinen järjestelmä oli löyhä. Korkein päätösvalta kuului emiirien ja heimopäälliköiden neuvostolle, jota kutsuttiin nimellä "kengač". Neuvosto päätti sotilaallisista asioista sekä perimisjärjestyksestä. Vaikka Ak Koyunlu oli monarkia, sen neuvoston päätösvalta oli korkeampi kuin Ak Koyunlun hallitsijalla. Emiirit ja heimopäälliköt olivat omilla alueillaan suhteellisen omavaltaisia. Sotilaallisesta ja poliittisesta aluehallinnosta vastasi sotaväki, johon värvätyt huolehtivat omasta toimeentulostaan karjansa, omistamansa maan sekä sotien aikana saatujen saaliiden turvin. Armeijan lisäksi hallitsijalla oli käytössään oma henkivartiokaartinsa, johon kuului laajimmillaan kymmeniä tuhansa sotilaita. Hallinnon ylläpitämiseksi tarvittavia varoja varten Ak Koyunlu keräsi veroja alueillaan olleilta armenialaisilta, kurdeilta ja arabeilta, sekä tulleja itä-Anatolian kauppareittejä pitkin kulkeneilta kauppialta.


title: Ak Koyunlu

text: Voimakkain ja tunnetuin Ak Koyunlun hallitsijoista oli kaani Uzun Hassan, joka hallitsi heimoliiton valtakuntaa vuosina 1453–1478 ja kukisti Ak Koyunlun kilpailijan Kara Koyunlun. Hassan jäi myös länsimaisiin historiankirjoihin hänen hoviinsa matkanneiden venetsialaisten diplomaattien Giosafat Barbaron ja Ambrogio Contarinin kuvausten ansiosta.


title: Ak Koyunlu

text: Kaani Uzun Hassanin kuoleman jälkeen 1478 valta periytyi hänen pojalleen Khalil Mirzalle, jonka valtaistuimen haastoi nuorempaa veljeä Yakupia tukenut liittoutuma. Khalilin ja Yakupin armeijat kohtasivat Khoyn taistelussa 1478, joka päättyi Yakupin voittoon. Valta siirtyi hänelle, mutta hallintonsa alkuaikoina hän joutui taistelemaan useita kaltaisiaan kruununtavoittelijoita vastaan. Yakupin kuoltua 1490 syntyi uusia sisällissotia, jotka heikensivät Ak Koyunlua niin, ettei siitä ollut enää uhkaa naapurivaltioille. Persialaiset Safavidit sotivat Ak Koyonlua vastaan voittoisasti. He valtasivat suuren osan heimoliiton alueista ja pakottivat sen viimeisen hallitsijan Muradin vetäytymään Diyarbakıriin, mikä merkitsi Ak Koyunlun loppua.


title: Juha Varila

text: Juha Kullervo Varila (s. 29. huhtikuuta 1959 Tampere) on aikuiskasvatustieteen dosentti, joka toimi 1997–2004 Itä-Suomen yliopiston Joensuun kampuksen aikuiskasvatuksen apulaisprofessorina, myöhemmin professorina. Hän on tunnettu esimerkiksi työssäoppimista ja työn iloa koskevista tutkimuksistaan ja kirjoituksistaan.


title: Juha Varila

text: Varila kirjoitti ylioppilaaksi Helsingin Mäkelänrinteen yhteiskoulusta vuonna 1978. Hän valmistui Helsingin yliopistosta filosofian kandidaatiksi 1982, filosofian lisensiaatiksi 1985 ja kasvatustieteen tohtoriksi 1989. Hän on ollut aikuiskoulutuksen dosentti Helsingin ja Jyväskylän yliopistoissa vuodesta 1995. Hänen suomenkielinen väitöskirjansa (1989) on otsikoitu "Koetusta koulutustarpeesta ja sitä selittävistä tekijöistä : koetun koulutustarpeen tarkastelu kolmesta koulutustarpeen arviointiperustasta ja näin ilmenneeseen koulutustarpeeseen vaikuttavista tekijöistä – tutkimuskohteena ammattiyhdistysluottamusmiehet".


title: Juha Varila

text: Varila hoiti Helsingin yliopiston aikuiskasvatuksen assistentin tehtävää vuosina 1982–1983 ja toimi tutkijana 1983–1989. Hän oli tutkijana Helsingin yliopiston Lahden tutkimus- ja koulutuskeskuksessa vuosina 1989–1990, ja koulutuspäällikkönä Valtionhallinnon kehittämiskeskuksessa vuosina 1990–1993. Tämän jälkeen tohtori Varila toimi lehtorina Lahden tutkimus- ja koulutuskeskuksessa 1993–1996. Vuodesta 1996 lähtien hän oli Joensuun yliopiston aikuiskasvatuksen apulaisprofessori ja professori. Nyttemmin hän toimii muun muassa Itä-Suomen yliopiston aikuiskasvatuksen dosenttina.


title: Juha Varila

text: Ohessa on lueteltu vain osa Varilan kirjatuotannosta:


title: Haurat

text: Haurat ("Zannichellia") on vitakasveihin kuuluva suku, joka aiemmassa luokituksessa on viety omaan heimoonsa haurakasvit ("Zannichelliaceae"). Haurojen suvussa on seitsemästä yhdeksään lajia.Suomessa esiintyy tulkinnasta riippuen hauralajeja joko yksi, kaksi tai kolme. Näin siksi koska isohauran, pikkuhauran ja otahauran katsotaan eroavan toisistaan joko lajin, alalajin tai muunnoksen tasolla. Pikkuhaura ja sen läheiset lajit ovat monivuotisia hentovartisia lehdiltään melkein rihmamaisia uposkasveja, jotka kasvavat useimmin merivedessä.


title: Haurat

text: Muita Euroopassa esiintyviä lajeja ovat:


title: Petri Virolainen

text: Petri Virolainen (s. 18. syyskuuta 1974 Vaasa) on suomalainen entinen jääkiekkopuolustaja. Hän pelasi urallaan SM-liigassa yhteensä 261 runkosarjaottelua tehopistein 11+23=34 ja keräten 146 jäähyminuuttia sekä 11 playoff-ottelua tehden yhden syöttöpisteen ja keräten kuusi jäähyminuuttia. Isokokoinen Virolainen pelasi uransa viisi viimeistä kauttaan ulkomailla Tanskassa ja Ranskassa.


title: Petri Virolainen

text: Virolainen on Vaasan Sportin kasvatti. Hän debytoi seuran miesten II-divisioonajoukkueessa kaudella 1992–1993. Joukkue eteni I-divisioonan karsintoihin saakka, mutta jäi kuitenkin ilman sarjanousua. Virolainen siirtyi kaudeksi 1993–1994 Rauman Lukon A-nuoriin. Kaudella 1994–1995 hän oli joukkueen tehokkain puolustaja tehoilla 5+11=16. Virolainen debytoi samalla kaudella myös seuran SM-liigajoukkueessa, jossa hän pelasi yhden ottelun. Kaudeksi 1995–1996 Virolainen palasi Sportin II-divisioonajoukkueeseen, jonka tehokkain puolustaja hän oli tehoilla 9+21=30.


title: Petri Virolainen

text: Kaudeksi 1996–1997 Virolainen siirtyi I-divisioonajoukkue Kokkolan Hermekseen, jossa tulokaskausi toi 44 runkosarjaottelussa tehot 3+10=13. Kaudeksi 1997–1998 hän palasi kasvattajaseuraansa Vaasan Sportiin, joka oli noussut edellisenä keväänä I-divisioonaan. Virolainen oli joukkueen eniten maaleja tehnyt puolustaja kahdeksalla osumallaan, kuten myös seuraavalla 1998–1999 yhdeksällä osumallaan Oļegs Sorokinsin kanssa. Hän eteni Sportin kanssa aina SM-liigakarsintoihin saakka, mutta Oulun Kärpät voitti kuitenkin ensimmäisen kierroksen ottelusarjan voitoin 3–0.


title: Petri Virolainen

text: Sport jatkoi kaudella 2000–2001 pelejään I-divisioonan tilalle perustetussa Mestiksessä. Virolainen pelasi talousvaikeuksista kärsineessä seurassa vain viisi ottelua, kunnes hän siirtyi SM-liigajoukkue JYPiin. Virolaisen tulokaskausi SM-liigassa toi 47 runkosarjaottelussa tehot 1+5=6. Kolmannella JYP-kaudellaan 2002–2003 hän teki liigan yhden kauden piste-ennätyksensä tehoilla 7+7=14. Virolainen oli joukkueensa eniten maaleja tehnyt puolustaja. Maaliskuussa 2003 hän teki JYPin kanssa kaksivuotisen jatkosopimuksen. Kaudella 2004–2005 Virolainen toimi joukkueen varakapteenina.


title: Petri Virolainen

text: Viiden JYPissä vietetyn vuoden jälkeen Virolainen siirtyi kaudeksi 2005–2006 vuoden mittaisella sopimuksella Tanskan Oddset Ligaenin Nordsjælland Cobrasiin. Kaudella 2006–2007 hän jatkoi pelejään saman liigan EfB Ishockeyssa. Kaudeksi 2007–2008 Virolainen siirtyi vuoden mittaisella sopimuksella Ranskan Ligue Magnusin Rouen Hockey Élite 76:een. Hän jakoi liigan pudotuspelien puolustajien syöttöpörssin voiton joukkuetoverinsa Jonas Liwingin kanssa seitsemällä syöttöpisteellään. Virolainen voitti sekä Ranskan-mestaruuden että Ranskan liigacupin, kuten myös kaksi vuotta myöhemmin kaudella 2009–2010. Hänen pelaajauransa päättyi kevääseen 2010.


title: Kunnes aika mennyt on

text: Kunnes aika mennyt on on Tilhet, pajut ja muut -yhtyeen 8. syyskuuta 2017 julkaistu toinen studioalbumi.


title: Kunnes aika mennyt on

text: Albumin työstäminen alkoi syyskuussa 2016 ja varsinaiset äänitykset marraskuussa 2016.


title: Anthony E. Zuiker

text: Anthony E. Zuiker (s. 17. elokuuta 1968 Blue Island, Illinois, Yhdysvallat) on yhdysvaltalainen tuottaja ja käsikirjoittaja, joka tunnetaan parhaiten TV-sarja C.S.I.n ja sen spin-off -sarjojen isänä.


title: Anthony E. Zuiker

text: Zuiker syntyi Illinoisin Blue Islandilla, mutta muutti sieltä perheensä mukana Las Vegasiin vain kuuden kuukauden iässä. Zuiker pyrki ja pääsi Arizonan valtion yliopistoon, josta siirtyi kolmen vuoden opiskelun jälkeen LaVernen yliopistoon Kaliforniaan ja sieltä edelleen takaisin Las Vegasiin Nevadan yliopistoon.


title: Anthony E. Zuiker

text: Anthony Zuiker avioitui ensimmäisen kerran huhtikuussa 1999. Liitto Jennifer Zuikerin kanssa päättyi kuitenkin avioeroon joitain vuosia myöhemmin. Toistamiseen hän avioitui Michelle Zuikerin (o.s. Territo) kanssa 30. maaliskuuta 2013. Hänellä on kolme lasta ensimmäisestä avioliitostaan.


title: Kellussarpio

text: Kellussarpio ("Luronium natans") on vesikasvilaji, joka muodostaa sarpiokasveihin kuuluvan kellussarpioiden suvun. Laji on ainoa, joka on kuvattu "Luronium"-sukuun.


title: Kellussarpio

text: Kellussarpio kasvaa 10–100 senttimetriä pitkäksi. Sen varsi on rento ja juurehtiva. Kelluslehdet ovat pitkäperäisiä, lehtilapa on yhdestä kolmeen senttimetriä pitkä, soikea, kiiltävä ja kolmisuoninen. Kukat ovat kelluvat, ne kasvavat pitkien lehtihankaisten perien päissä. Kolmilukuisissa kukissa on valkoiset, tyveltä keltalaikulliset terälehdet.


title: Kellussarpio

text: Kellussarpio esiintyy Euroopassa, Länsi- ja Keski-Euroopassa. Useiden lähteiden mukaan lajia olisi löydetty myös joistain Itä-Euroopan maista (muun muassa Romania, Balkan), mutta IUCN kiistää tiedot. Pohjoismaissa kellussarpio on hyvin harvinainen, sitä kasvaa yksittäisissä paikoissa Etelä-Ruotsissa, Etelä-Norjassa ja Tanskassa, yhteensä esiintymiä on alle kymmenen.


title: Wardair Canada

text: Wardair Canada oli kanadalainen lentoyhtiö. Sen perusti Max Ward vuonna 1952, tuolloin nimellä Wardair. Nimi vaihtui Wardair Canadaksi vuonna 1961. Yhtiö lopetti toimintansa 31. maaliskuuta 1989 Canadian Airlinesin ostettua sen.


title: Wardair Canada

text: Kanadalainen puskalentäjä Maxwell Ward alkoi vuonna 1946 lentää Yellowknifesta ja Edmontonista toiminimellä Polaris Charter Company. Hänellä oli yksi de Havilland DH.83C Fox Moth, jolla hän tuki nopeasti kehittyvää kaivostoimintaa. Kun toiminta osoittautui menestyksekkääksi, Ward päätti vuonna 1952 perustaa oman lentoyhtiön, joka sai nimekseen Wardair. DHC-3 Otter -koneita käyttänyt yhtiö jatkoi samaa puskalentämistä, jota Ward oli aiemminkin tehnyt. Vuonna 1961 Ward kuitenkin vaihtoi yhtiön nimeksi Wardair Canada kuvastaakseen muutosta yhtiön toiminnassa.


title: Wardair Canada

text: Yhtiö vuokrasi ensimmäisen ison lentokoneensa, Douglas DC-6:n, keväällä 1962 Canadian Pacific Airlinesilta ja alkoi tarjota tilauslentoja. Ensimmäinen sellainen oli meno-paluulento Calgarystä Ottawaan 10. toukokuuta 1962. Wardair laajensi pian toimintaansa myös ulkomaan lentoihin. 22. kesäkuuta se aloitti kansainvälisen toimintansa kuljettamalla 88 sotamorsianta Eurooppaan sukulaisiaan tapaamaan. Menestyksekkään alun jälkeen yhtiö jatkoi kesäkaudella tilauslentoja Eurooppaan, kun taas talvella se kuljetti turisteja etelän lämpöön Meksikoon ja Kaliforniaan. Samalla se jatkoi lentoja myös Kanadassa, jossa se lensi muiden muassa Bristol Freightereillä, DHC-2 Beavereillä ja DHC-3 Ottereilla Yellowknifesta.


title: Wardair Canada

text: Wardair Canada siirtyi suihkukoneaikakauteen huhtikuussa 1966, kun se sai ensimmäisen Boeing 727 -koneensa, joka oli samalla ensimmäinen Kanadaan toimitettu Boeingin valmistama lentokone. Koneeseen asennettiin ylimääräiset polttoainetankit, jotta sillä voitiin lentää yli Atlantin. Seuraava vuosi oli Wardairille virstanpylväs, sillä se siirtyi yksityisomistuksesta osakeyhtiöksi. Vuonna 1968 saapuneet kaksi Boeing 707:ää tehostivat yhtiön Euroopan liikennettä, sillä ne kykenivät välilaskuttomiin lentoihin. Yhtiön valmiutta kaukolentoihin paransi entisestään viisi vuotta myöhemmin toimitettu Boeing 747. Kaukolentojen lähtökaupunki oli aluksi Edmonton, mutta myöhemmin lennot siirtyivät suurempiin väestökeskittymiin Vancouveriin ja Torontoon. Talven reittiverkostoon lisättiin Havaiji, kun taas kesäisin alettiin lentää Lontooseen.


title: Wardair Canada

text: Vuonna 1976 yhtiössä tehtiin uudelleenjärjestely, jossa Wardair Canada siirtyi Wardair International -holdingyhtiön omistukseen. Yhtiö oli pienehkö, mutta kasvoi vakaasti. Se tunnettiin hyvästä palvelusta keskivertoa alemmalla hinnalla sekä laadukkaista aterioistaan ja ystävällisestä henkilökunnastaan. Sen koneissa oli runsaasti jalkatilaa, ja se muistetaankin yhtenä sen ajan ylellisimmistä kanadalaisista lentoyhtiöistä.


title: Wardair Canada

text: 1980-luvun puolivälissä Wardair Canada oli suosionsa huipulla. Se lensi kotimaan lentoja Quebecin, Manitoban, Ontarion, Brittiläisen Kolumbian ja ALbertan alueella, ja ulkomaan lentoja Yhdysvaltoihin, Karibialle, Etelä-Amerikkaan ja Eurooppaan. Se kuljetti keskimäärin 1,25 miljoonaa matkustajaa vuosittain. Samaan aikaan se kohtasi kuitenkin myös haasteita. Se oli siirtynyt tilasulennoista reittilentoihin, mutta ongelmat yhtiön tietokonepohjaisen varausjärjestelmän kanssa haittasivat myyntiä. Tämän lisäksi se ei onnistunut kanta-asiakasohjelmallaan houkuttelemaan riittävästi liikematkustajia kilpailijoiltaan. Nämä tekijät uhkasivat viedä sen talousvaikeuksiin, eikä suunniteltu laivaston ja reittiverkoston suuri laajennus helpottanut tilannetta. Yhtiöllä oli tuolloin vain seitsemän lentokonetta, mutta se tilasi 38 uutta (14 Airbus A310, 12 McDonnell Douglas MD-80, 12 Fokker 100).


title: Wardair Canada

text: Nopea laajentuminen osoittautui lopulta kannattamattomaksi ja Wardair Canada joutui vakaviin talousvaikeuksiin. Lopulta Kanadan liikenneviranomaiset hyväksyivät yhtiön myynnin Canadian Airlinesille 31. maaliskuuta 1989. Tilatuista koneista oli siihen mennessä ehditty toimittaa vain 12 Airbus A310:ä, muut tilaukset peruttiin.


title: Wardair Canada

text: Vuonna 1989 Wardair Canada lensi reittilentoja 15 kohteeseen sekä tilauslentoja 18 kohteeseen, joista 12 eri kohteita kuin reittilennoilla.Toimintansa aikana Wardair Canada käytti ainakin seuraavia konetyyppejä:


title: Melutaidegalleria

text: Melutaidegalleria on Tampereen Rantatunnelin meluesteisiin toteutettu ison mittakaavan taideteoskokonaisuus vuodelta 2015. Teoksien pohjana olevia meluseiniä on Santalahdessa, Naistenlahdessa, Soukanlahdenkadulla ja Tunturipuistossa. Teosten tekijät ovat Ilkka Väätti, Sauli Iso-Lähteenmäki, Mikko Kallio, Teija-Tuulia Ahola, Kaisa Soini ja Soile Jääskeläinen.


title: Melutaidegalleria

text: Teoskokonaisuuden budjetti on noin 130 000 euroa. Taiteen kustannuksista vastaa Tampereen kaupunki ja Pirkanmaan ELY-keskus. Taidemeluesteitä on katujen sekä valtatien puolella yhteensä noin 440 metriä. Teokset on toteutettu betonielementteihin elementtivalun yhteydessä.


title: Pyhän Andreaan episkopaalinen kirkko (Albany)

text: Pyhän Andreaan episkopaalinen kirkko () on National Register of Historic Places -rekisteriin merkitty kirkkorakennus Albanyssa, New Yorkissa, Yhdysvalloissa.


text: Sen mallina on toiminut St Albansin tuomiokirkko Englannissa. Kirkko lisättiin National Register of Historic Places -rekisteriin vuonna 2005.


title: Sininen suora

text: Sininen suora on Tampereella Tampere-talossa oleva kuvataiteilija Kimmo Kaivannon teos. Teos valmistui talon kanssa samaan aikaan vuonna 1990.


title: Sininen suora

text:
"Sininen suora" on noin 200 metriä pitkä ympäristö- ja tilataideteos Tampere-talon aulassa. Teoksen osia ovat "Muusan kumarrus", "Temppeli", "Laskettavat" ja "Lepääjä". Teos alkaa talon rappusilta ja teoksen osa "Muusan kumarrus" on ottamassa taloon tulijat vastaan. Teoksen keskeisiä materiaaleja ovat betoni, kvartsihiekka ja ultramariinipigmentti. "Sinisessä suorassa" on paljon ultramariinin sinistä - "Kaivannon sinistä". Teos korostaa kansainvälisyyttä ja siinä näkyy monissa kohdissa viitteitä länsimaisen kulttuurin historiasta. Kaivanto kuvaili teostaan näin: ”Sininen suora on nauhamainen veistoskollaasi, joka pyrkii havainnollistamaan tilaa – pitkää ’katua’, jonka varrelle asettuvat talon tärkeimmät toiminnot. Toinen tavoitteeni on ollut teoksen ajallinen perspektiivi, viittaukset menneisyyteen ja tulevaan – suoralla ei ole alkua eikä loppua”.
"Sininen suora" liittyy Helsingin rautatieasemalla olevaan Kaivannon "Sininen linja" -teokseen vuodelta 1990. "Sininen linja" on rautatieaseman kivilaatoituksessa oleva, sinisistä kivilaatoista tehty laituridekoraatio, johon liittyy myös kaksi metallilaattaa. Teoskokonaisuus jatkuu käsitteellisesti Helsingistä Tampereen kautta Huippuvuorille.


title: Sininen suora

text: Teoskokonaisuutta kunnostettiin vuonna 2017 sekä Tampereella että Helsingissä.


title: Eric Vail

text:
Eric Vail (16. syyskuuta 1953 Timmins, Ontario, Kanada) on kanadalainen entinen jääkiekkoilija, pelipaikaltaan vasen laitahyökkääjä. Vail pelasi NHL:ssa yhdeksän kautta ja edusti tänä aikana kolmea seuraa. Ensin hänet vuonna 1973 varannutta Atlanta Flamesia ja organisaation muutettua Kanadan Albertaan Calgary Flamesia vuoteen 1981 asti. Siirtyessään sieltä Detroit Red Wingsiin Vail oli Flamesin paras maalintekijä. 1975 Vail voitti parhaalle tulokkaalle annettavan Calder Trophyn. Viimeiset NHL-pelinsä Vail pelasi Detroit Red Wingsin paidassa kaudella 1981–1982. Hän teki tuolloin 52 ottelussa 10 maalia ja antoi 14 maalisyöttöä. Seuraavan kauden Vail pelasi Red Wingsien farmijoukkueessa Adirondack Red Wingsissä AHL-liigassa ja päätti sitten uransa.
Kanadan maajoukkueessa Vail pelasi yhdeksän ottelua vuoden 1977 MM-kisoissa.


title: Punk’d Suomi

text: Punk’d Suomi on syksyllä 2017 Sub-kanavalla esitetty suomalainen versio yhdysvaltalaisesta "Punk’d"-ohjelmasta. Ohjelman juonsi radiojuontajana tutuksi tullut Ville Eerikkilä apunaan näyttelijät Anna Laulumaa ja Heikki Ranta.


title: Punk’d Suomi

text: Kymmenenosaisen sarjan jokaisessa jaksossa yksi julkisuudesta tuttu henkilö teki vedätyksiä tutuilleen ja ystävilleen.


title: Punk’d Suomi

text: Esityskanava Sub julkaisi 3. lokakuuta 2017 tiedon, jonka mukaan Nelosella esitettävä "Vain elämää" -televisiosarja alkaisi keväällä 2018 Subilla. Asiasta ehti uutisoida muun muassa Iltalehti ennen kuin Sub paljasti uutisen olevan "Punk’d Suomen" hengessä tehty markkinointitempaus.


title: Sami-Ville Salomaa

text: Sami-Ville Salomaa (s. 25. heinäkuuta 1977 Tampere) on suomalainen entinen jääkiekkopuolustaja. Hän pelasi urallaan Tapparan SM-liigajoukkueessa 149 runkosarja- ja kolme playoff-ottelua tehopistein 1+8=9 ja keräten 72 jäähyminuuttia. Suurimman osan urastaan Salomaa loi kuitenkin norjalaisessa Frisk Askerissa, jossa hän on pelaajauransa jälkeen toiminut eri valmennus- ja seurajohtotehtävissä. Isokokoinen Salomaa pelasi urallaan myös Ranskassa. Hän laukoi oikealta.


title: Sami-Ville Salomaa

text: Salomaa on Tapparan kasvatti. Hän voitti seurassa C-nuorten SM-pronssia vuonna 1993. 17-vuotias Salomaa aloitti kauden 1994–1995 Ruotsin toiseksi korkeimmalla sarjatasolla maan I-divisioonajoukkue Piteå HC:ssä, mutta hän palasi kesken kauden kuitenkin Tapparaan, jonka miesten joukkueessa Salomaa pelasi kauden aikana kuusi runkosarjaottelua tehden kaksi syöttöpistettä. Hän pelasi myös sekä seuran A- että B-nuorissa, joista jälkimmäisenä mainitussa ikäluokassa Salomaa voitti kauden päätteeksi Suomenmestaruuden. Kaudella 1995–1996 hän oli nostamassa Tapparan A-nuoria I-divisioonasta A-nuorten SM-liigaan. Salomaa pelasi kauden aikana kolme SM-liigaottelua.


title: Sami-Ville Salomaa

text: Varsinaisella SM-liigan tulokaskaudellaan 1996–1997 Salomaa teki 46 runkosarja- ja kolmessa playoff-ottelussa neljä syöttöpistettä. Hän pelasi kauden aikana neljä ottelua lainalla I-divisioonajoukkue KOOVEE:ssä. Kauden 1997–1998 päätteeksi Salomaa oli voittamassa A-nuorten SM-pronssia. Kaudella 1998–1999 hän avasi maalitilinsä SM-liigassa ja teki runkosarjassa kaikkiaan tehot 1+2=3. Salomaa pelasi kauden aikana myös neljä I-divisioonaottelua lainalla Kokkolan Hermeksessä, jonne hän siirtyi kaudeksi 1999–2000. Salomaa oli tehoilla 14+13=27 joukkueen eniten maaleja tehnyt puolustaja ja hän jakoi koko I-divisioonan puolustajien pistepörssin seitsemännen sijan Jokipoikia ja Kärppiä edustaneen Igors Bondarevsin kanssa. Salomaa pelasi kauden aikana viisi ottelua lainalla Tapparassa.


title: Sami-Ville Salomaa

text: Kaudeksi 2000–2001 Salomaa siirtyi Norjan pääsarjajoukkue Frisk Askeriin. Hän sijoittui 16 osumallaan koko sarjan puolustajien maalipörssissä toiseksi edellään vain joukkuetoveri Lars Erik Lund. Kauden 2001–2002 päätteeksi Salomaa voitti Norjan-mestaruuden. Kaudella 2002–2003 hän oli Frisk Askerin tehokkain puolustaja tehoilla 8+19=27, joilla Salomaa sijoittui Eliteserienin puolustajien pistepörssissä neljänneksi.


title: Sami-Ville Salomaa

text: Salomaa siirtyi kaudeksi 2005–2006 Ranskan Ligue Magnusin Rouen Hockey Élite 76:een. Hän oli joukkueen tehokkain puolustaja tehoilla 6+16=22, joilla Salomaa sijoittui liigan puolustajien pistepörssissä neljänneksi. Pudotuspeleissä hän oli tehoilla 7+4=11 Ligue Magnusin tehokkain puolustaja ja Salomaa jakoi pelipaikastaan huolimatta maalipörssin toisen sijan HC Amiens Sommen Laurent Grasin kanssa edellään vain joukkuetoveri Julien Desrosiers. Hän pelasi kauden aikana myös liigan tähdistöottelussa. Salomaa voitti kauden päätteeksi Ranskan-mestaruuden. Salomaa pelasi Ligue Magnusin tähdistöottelussa myös kaudella 2006–2007. Kaksi seuraavaa kautta hän pelasi taas Norjan GET-ligaenin Frisk Askerissa, jossa Salomaa lopetti pelaajauransa kevääseen 2009.


title: Sami-Ville Salomaa

text: Salomaa pelasi alle 20-vuotiaiden MM-kilpailuissa vuonna 1997 sekä alle 18-vuotiaiden EM-kilpailuissa vuonna 1995, jolloin hän voitti Euroopan-mestaruuden. Yhteensä Salomaa on pelannut kaksi A-maaottelua sekä 11 nuorten ja 26 poikien maaottelua.


title: Sami-Ville Salomaa

text: Salomaa aloitti kaudella 2010–2011 Norjan GET-ligaenin Frisk Askerin apuvalmentajana ruotsalaisen Mats Lusthin johtamassa valmennustiimissä. Joukkueen kausi päättyi puolivälieriin. Vuosina 2012–2014 hän toimi Frisk Askerin toimitusjohtajan erityisavustajana. Vuosina 2014–2016 Salomaa toimi seuran urheilujohtajana. Myös Salomaan kaikki neljä kautta seurajohtotehtävissä päättyivät puolivälieriin.


title: Mönkäre

text: Mönkäre on sukunimi, joka on muun muassa seuraavilla suomalaisilla henkilöillä:


title: Laisaari

text: Laisaari on sukunimi, joka on muun muassa seuraavilla suomalaisilla henkilöillä:


title: Tulonen

text: Tulonen on sukunimi, joka on muun muassa seuraavilla suomalaisilla henkilöillä:


title: Turkvision laulukilpailu 2014

text: Turkvision laulukilpailu 2014 () oli järjestyksessään toinen Turkvision laulukilpailu. Se järjestettiin Kazanissa, Tatarstanissa 19. ja 21. marraskuuta 2014. Siihen osallistui 25 maata tai aluetta, joissa asuu paljon turkkilaisia tai puhutaan turkkilaista kieltä. Albania, Bulgaria, Iran, Moskovan alue, Saksa ja Turkmenistan osallistuivat kilpailuun ensi kertaa. Sen sijaan Altain tasavalta, Kemerovo, Kosovo, Pohjois-Kypros sekä Valko-Venäjä vetäytyivät kilpailusta.


title: Turkvision laulukilpailu 2014

text: 15. lokakuuta ilmoitettiin, että vuoden 2014 Turkvision laulukilpailun isäntäkaupunki ja -maa on Kazan ja Tatarstan. Kazan on Tatarstanin pääkaupunki ja suurin kaupunki. 1 143 535 asukkaalla Kazan on Venäjän kahdeksanneksi asutuin kaupunki. Kazan sijaitsee Volgan ja Kazanka-joen yhtymäkohdassa.


title: Turkvision laulukilpailu 2014

text: TatNeft Arena valittiin vuoden 2014 kilpailun tapahtumapaikaksi. Areenan kapasiteetti on 10 000 ihmistä ja se avattiin vuonna 2005. Areena toimii myös KHL:n joukkueen Ak Bars Kazanin kotiareenana.


title: Turkvision laulukilpailu 2014

text: Kilpailu koostui 19. marraskuuta järjestetystä semifinaalista sekä finaalista, joka kilpailtiin 21. marraskuuta. Kaikki 25 osallistujaa kilpailivat semifinaalissa, josta 15 pääsi finaaliin.


title: Turkvision laulukilpailu 2014

text: Kilpailuun osallistui 25 valtiota ja aluetta.


title: Žanar Dugalova

text: Žanar Dugalova (, ) (s. 18. tammikuuta 1987 Kyzyl-Orda, Kazakstanin SNT) on kazakstanilainen laulaja, joka voitti vuoden 2014 Turkvision laulukilpailun kappaleella ”Izin Korem” (Ізін Көрем).


title: Maria Caserini

text: Maria Caserini (syntyjään "Maria Adele Gasperini", myös "Maria Gasparini"; 24. heinäkuuta 1884 Milano – 15. huhtikuuta 1969 Milano) oli italialainen näyttelijä.


title: Maria Caserini

text: La Scalan balettikoulussa opiskellut Maria Gasperini siirtyi jo varhain elokuva-alalle. Hän työskenteli vuodesta 1906 lähtien Cinesillä ja esitti pääosia lukuisissa miehensä Mario Caserinin ohjaamissa elokuvissa. Hänen tunnetuimpia töitään ovat melodraama "La ribalta" (1912) ja historiallinen suurelokuva "Nerone e Agrippina" (1914). Caserini ei ollut ulkonäöltään erityisen kaunis, mutta hänen olemuksensa oli voimakasluonteinen, arvokas ja elegantti. Ikäännyttyään hän siirtyi esittämään sivuosia, usein äidin roolia.


title: Segunda Liga

text: Segunda Liga tai Ledman LigaPro tai pelkästään LigaPro on Portugalin jalkapallojärjestelmän toiseksi korkein sarjataso. Kauden kaksi parasta joukkuetta nousee pääsarjaan Primeira Ligaan. Kaksi huonointa joukkuetta putoaa sarjatasoa alemmas Campeonato de Portugaliin, ja kolmanneksi ja neljänneksi huonoimmat osallistuivat putoamiskarsintoihin. Kaudella 2018–2019 sarjassa pelaa 18 joukkuetta.


title: Le Morne Brabant

text: Le Morne Brabant on niemi Mauritiuksen eteläkärjessä. Sen tuntomerkkinä on valtava basalttijärkäle, jonka korkeus on yli 500 metriä ja pinta-ala 12 hehtaaria. Sen rinteissä on monia luolia. Luolat ja vuoren ylätasanko toimivat 1800-luvulla karanneiden orjien pakopaikkana. Paikka on Unescon maailmanperintökohde vuodesta 2008.